text:
Iterambere riragwira!N’abakecuru bazi Paparazzi.Muti gute?Nyirakamana yabanaga n’umwuzukuru we Shumbusho.Uyu Shumbusho akaba yiga muri ya mashuri makuru agezweho yitwa Nayini(Nine).
Ejo bundi hashize yageze mu rugo inkoko zitaha.Kaka amubaza niba yahuye na se bagatinda baganira.Shumbusho ati « Mukecuru ga burya,abagabo muri wikendi aba ari paparazzi;bagenda nk’imirabyo ntawe urabukwa,nta n’umenya inzira zabo keretse witwaje kamera ».
Nyirakamana aba yaritaye mu gutwi. Ati « Ngaho ongera inkwi mu ziko,nurangiza ujye kunzanira utuzi.Niriwe mpagaze kuri ririya vomo,none narushye;navuyeyo nikoreye amaboko;wowe baragutinyira ibyo bigango.Najye ngiye hirya aha kwa Vesitina, ndaje,sintinda. »
Muri ako kanya aba arasimbutse.Abana bamwakiriza yombi kuko bamukundira ibiganiro bye bihora ari bishya.Ataranicara neza aba aratangiye,ati « Abandi ko badakoma se Vesti,Paparazzi yaje ryari avuye mu matora? » Bose bibanza kubacanga. Ahita akomeza ati « Njyewe numiwe! Mwabonye uko abagabo bose biyamamazaga bari bifumbase naho abagore amaboko ari inyuma mu mugongo? »
Vestina ati « Sinari namenye ko ari papa Roza wavugaga!Yewe, ni ahandi yerekeje,naho ibya bene ariya matora twe twabishingutsemo. Niba ari amafaranga bazayaduce,ariko tutiriwe duteze agahanga ku zuba. »
Nyirakamana ati « Burya Vestina nawe ntuzi ibigezweho!Ntiwari uzi ko abagabo bose ari paparazzi ku buryo kubashaka ari ukwitwaza kamera?! »Abana na bo bati « Kweeee!!Abakubwiye ibyo barakubeshye, Mukecu!Reka tubaze Ayipadi nawe wiyumvire ukuri! »
Na we ati « Ibyo kubaza padiri nimubyihorere,ejo nari nibereye mu misa.Naramwiyumviye avuga ko ababajwe n’amakuru amugeraho y’uko abagabo bashize basuhuka kubera inzara. Ngo n’abakozi ntibakibona ubakopa!Yewe,mbiswa nitahire njyewe utamugira, hato ntasanga na twa dushyimbo twanjye batwikoreye! Muramuke simbiriyeho. »
By P.B


c: text/html

text:
UBUGIMBI N’UBWANGAVU
Ese ingimbi/umwangavu ni iki?
Umuryango mpuzamahanga wita ku buzima (OMS/WHO) uvuga ko ingimbi cyangwa umwangavu ari umuntu ufite imyaka iri hagati y’icumi (10) na cumi n’icyenda (19) y’ubukure.Ni igihe kiza cyane ariko kigoye ,ni igihe umwana akeneye gukurikiranwa ,agasobanurirwa ibyo yibaza byose.Benshi bavuga ko ari igihe cyo kuva mu bwana no kwitegura kuba umuntu mukuru.Iki gihe umwana atangira kwiyitaho birushijeho kuko aba atangiye kwibonamo umuntu mukuru.
Impinduka zigaragara mu gihe cy’ubwangavu n’ubugimbi
Bitewe n’imisemburo igiye itandukanye,umuhungu n’umukobwa mu gihe cy’ubugimbi bagira impinduka ku mbubiri zigiye zitandukanye zigaragaza ko bavuye mu cyiciro cyo kwitwa abana bakiri bato.
Ku mukobwa
-Kumera insya
-Kumera amabere
-Kugara mu matako
-kujya mu mihango
-Impinduka mu ijwi
Ku muhungu
-Kumera insya
-Kumera ubwanwa
-Kwiroteraho
-Kugara mu gituza
-Kuniga ijwi
Imyitwarire ikwiriye ingimbi n’abangavu
Ni byiza ko urubyiruko rugira imyitwarire myiza ibabereye,itabatesha agaciro,bakumvira ababyeyi babo n’abandi bantu bakuru kuko abo aribo baba bafite inararibonye ry’ubwo buzima baba baraciyemo nabo.Akenshi abakuru bakemanga imyitwarire y’urubyiruko nko kuba biyandarika,basuzugura bakanishora mu busambanyi imburagihe.Ni byiza ko urubyiruko rugira imyitwraire myiza,harimo:
Kwirinda ababashukisha impano zitandukanye cyane cyane ababaruta bifashishije ibyo utarageraho kandi ukeneye
Kuganiriza ababyeyi ibyo bibaza ku buzima bwabo n’impinduka zitandukanye ugenda ubona ku mubiri wawe
Gusaba ababyeyi ibyo ukeneye mu buzima bwawe bwa buri munsi
Kunyurwa n’ubushobozi ubona iwanyu mufite kandi ugaharanira kutaguranisha ubuzima bwawe amaraha ashira akanya gato
Imyumvire itariyo babeshya ingimbi n’abangavu ku buzima bw’imyororokere
Hari imyumvire abantu benshi bafite ku bijyanye n’ubugimbi n’ubwangavu itagize aho ihuriye n’ukuri. Ni myinshi, gusa muri yo twavuga :
Gukora imibonano mpuzabitsina bikiza ibishishi bikunze kugaragara cyane cyane mu gihe cy’ubugimbi n’ubwangavu.
Gukora imibonano mpuzabitsina bituma umukobwa azana ikibuno kinini
Gukorana imibonano mpuzabitsina n’umukobwa w’isugi bikiza virusi itera SIDA
Ni ubugwari kutagira umukobwa cyangwa umuhungu mukundana
Ni ubugwari gukundana n’umuhungu cyangwa umukobwa mutajya mukora imibonano mpuzabitsina
Umwanzuro
Igihe cy’ubugimbi n’ubwangavu habamo ibyo urubyiruko rukenera ndetse n’uburenganzira bwabo bwo gufashwa mu buzima bwabo bwa buri munsi.Ni igihe kiri hagati y’ubwana n’imibereho y’abantu bakuru.Ni igihe cyo gutera imbere mu bwenge,mu bumenyi,mu mitekerereze no mu mikurire.Ni byiza ko ababyeyi bita ku bana babo bageze muri iki gihe ,ni byiza kandi ko urubyiruko ruganirizwa cyane muri iki gihe kuko bifasha gutegura ahazaza habo neza.
Yanditswe na:
Protogene NSENGIMANA
Umunyeshuri muri kaminuza y’u Rwanda,ishami ry’ubuvuzi
Umukorerabushake mu muryango wa RVCP

robotstxt: allowed

filter: keep


text:
Iki gitabo cyanditse mu rurimi rw’Igifaransa yacyise “Thérapie personnelle, visite guidée dans ma tête”, cyasohotse ku wa 17 Nzeri 2021 ariko Kubana akimurika kuwa Gatandatu tariki 18 Nzeri 2021.
Nk’uko izina ryacyo ribivuga iki gitabo kikujyana mu buzima bwa Aimable Kubana benshi batamenye, uko yabayeho mu bikomere byinshi by’uruvangitirane, ingaruka byamugizeho mu buzima n’icyamuteye imbaraga zo kubisohokamo agashikama akaba umugabo ubu uvura abandi ibikomere.
Aganira na IGIHE yavuze ko bimwe mu byamukomerekeje cyane agarukaho muri iki gitabo, ari ukuntu yafashwe ku ngufu na mubyara wa papa we babanaga mu rugo.
Yamufashe akiri umwana kuva afite imyaka irindwi kugeza kuri 11 ariko yagerageza kubivuga ababyeyi be bakamutwama kuko batumvaga ko umuhungu yafatwa ku ngufu.
Ati “Muri iki gitabo mvugamo ihahamuka byanteye n’uburyo natangiye gusubira inyuma mu ishuri sinkomeze kuba uwa mbere, kuko nahoranaga ubwoba bigatuma mpozwa ku nkoni na papa akamfata nk’ikigoryi mu muryango atazi ibyo uwo mubyara we ankorera.”
“Uburyo mama yambwiraga ati ‘uramenye ucunge bashiki bawe abakozi bo mu rugo batabakorera ibya mfura mbi’ ntamenye ko aribwo buzima bwa buri munsi mbamo.”
Ibi avuga ko byamuteye ihungabana rikomeye, aho ari hose agahoza akaboko k’umutima kugira ngo yumve ko udahagarara.
Muri iki gitabo avuga ukuntu yumvise ubuzima bumushaririye, yifuza urupfu ararubura, kuko nta muntu n’umwe wo mu muryango we wari uzi ubuzima abayemo ndetse no kuba yaracecekeshejwe bwa mbere abivuga byatumye abigumana mu mutima bimwica kurushaho.
Uko Idini ry’abahamya ba Yehova ryatumye acibwa mu muryango
Igitabo “Thérapie personnelle, visite guidée dans ma tête” kigaruka kandi ku gikomere Kubana yatewe no gucibwa mu muryango kubera idini ry’Abahamya ba Yehova yakuriyemo, azira ibikorwa bye byo kuba umuhanzi, umunyamakuru, umukinnyi w’ikinamico n’umwanditsi, ubu akaba amaze imyaka 12 nta n’umwe bavugana.
Agira ati “Mu 2009 nari ndi mu Rwanda ndi umuntu ukomeye, ndi umukinnyi w’amakinamico mu Runana, nandika ibitabo, nkora kuri radio, nkora ibitaramo bikomeye, nkina amakinamico nahimbye, njyana abantu batsinze muri za Afurika y’Epfo n’ibindi.”
“Icyo gihe idini nakuriyemo, nabayemo n’abavandimwe banjye riti ‘nutareka kwandika, nutareka gukora ibitaramo, nutareka gukina mu Runana, nutareka gukora kuri radio, ntitugushaka, ibyo Imana ntibishaka. Kuva ubwo Abahamya ba Yehova baba baranshiye. Umuryango wanjye wose uraterana uti guhera uyu munsi niba udashaka kureka ibyo bagusabye ntituzongera kubonana nawe.”
Ibyamufashije gusohoka mu bikomere
Aimable Kubana wagize ubuto buteye agahinda kubera imyumvire yari ikiri hasi y’uko umuhungu atafatwa ku ngufu no gutandukana n’umuryango kubera idini, mu gitabo cye agaragaza ukuntu byose yabirenze akabivamo ndetse afite icyizere cy’ejo hazaza.
Yagize ati “Mu buto bwanjye nari umuntu uhora ubabaye mpora nigunze, gusa ikintu cyamfashije, ku myaka 11 nahinduye ikigo, abandi bajya gukina nkahora ndi inyuma y’ishuri, ndeba uko bakina ntanyeganyega. Umwana umwe rero araza ambaza impamvu ntakina ankubita urushyi ndamwirukankana ambaza impamvu ntakina, ati ngwino tujye gukina n’abandi bana.”
Akomeza avuga ko uwo mwana banganaga mu myaka ariwe watumye abasha kunyeganyega agakina, akishima akibagirwa ibibazo byo mu rugo byose. Ati “Iyo myaka ibiri byabayemo ubwo nari mfite imyaka 13, 14 niyo myaka nabayeho nishimye.”
Kubana avuga ko mu by’ingenzi byamufashije gusohoka mu bikomere byose ari impano afite yo kwandika indirimbo, kubyina, kujya mu matorero atandukanye, gukina amakinamico n’ibindi, kuko byatumye abasha kuvuga ibimuri ku mutima abinyujije mu nganzo, yongera yiyumva mu bandi nk’umuntu.
Asobanura impamvu acyanditse nyuma y’igihe kinini, yavuze ko ari ukubera ko aribwo yumva atuje yabashije kwiyakira ndetse ashaka ko iki gitabo gifasha n’abandi babayeho mu buzima bubi, bakongera kwigirira icyizere, bakshima ndetse bakumva ko bakongera guseka.
Aimable Kubana yasabye abantu bose gukomeza kugira urukundo no kwihangana kabone n’iyo baba baranyuze mu nzira mbi gute.
Ati “Ubutumwa nshaka gutanga ni urukundo. Ni ubwo abavandimwe banjye tutavugana haciyemo imyaka irenga 12 n’iyo twahuye wenda tutanaganira kubera idini, ariko ndabakunda n’umutima wanjye wose icyadutanyije ntikizakuraho urukundo mbafitiye, no kubwira abantu ko bakomeza kwihangana.”
Iki gitabo yamuritse cy’amapaji 208 cyasohorewe i Paris mu Bufaransa, gisohorwa n’inzu y’ubwanditsi yitwa Les Editions du Panthéon, kikaba kiboneka ahantu hose hacururizwa ibitabo kuri murandasi harimo na Amazon, abatuye mu Bufaransa bo bashobora no kukibona mu masomero, ndetse afite na gahunda yo kuzagihindura mu Kinyarwanda.
Si igitabo cya mbere yanditse kuko hari bitatu yanditse mu Kinyarwanda aribyo ‘Urukundo n’ibigeragezo’; ‘Iraha ry’akanya ritamara ipfa’; Ubuzima bw’agahinda muri St Paul (Génocide 1994). Hari n’ikindi aheruka gusohora mu 2015 nacyo kiri mu Gifaransa kitwa ‘Tu es Tutsi mon fils’, ndetse ko hari n’ibindi byinshi ateganya kwandika.
Aimable Kubana ni Umunyarwanda wacitse ku icumu rya Jenoside, wavukiye i Kigali mu 1976 atuye mu Bufaransa.
Hari ukeneye kumenya byinshi kuri iki gitabo cyangwa akeneye ubufasha yamwandikira ku rubuga rwa Instagram ‘aimablekubana’.


text:
Mu buzima bwa buri munsi, hari ibintu bimwe na bimwe dukenera kugirango bidufashe kubaho akenshi bigaruka ku mafaranga n’ubundi butunzi bwa hano ku isi. n’ubwo bidufasha kubaho ariko dukwiye kumenya ko ubuzima bwacu budashingira kuri byo ahubwo Imana yabuteguye twebwe tutarabaho.
arababwira ati "mwitonde kandi mwirinde kwifuza kose, kuko ubugingo bw’umuntu butava mu bwinshi bw’ibintu bye" (Luka 12:15)
Bibiliya ikubiyemo inama nyinshi nziza zijyanye no gucunga amafaranga. Kurenga kimwe cya kabiri cy’ imigani ya Yesu bivuga ku micungire y’umutungo cyangwa amafaranga . Mubyukuri, Yesu yavuze byinshi kumafaranga kuruta ibyo yavuze ku bwami bw’ ijuru cyangwa ikuzimu.
ijambo ry’Imana ritubwira ndetse rikatwereka agaciro umuntu yahawe Imana ikimurema yaramwishimiye ndetse yamuhaye ubutware bwose kugirango ategeke isi n’ibiyuzuyemo ariko mu by’ukuri nta kintu na kimwe kimurusha agaciro kuko ibindi byose Imana yarabiremye kugirango bimufashe kubaho, byumvikane rero ko bitamurusha agaciro.
"ibiremwa muntu bihorana agaciro kurusha imitungo ubwayo"
reka turebere hamwe imvugo ebyiri abantu benshi bakunda kugarukaho ku byerekeye amafaranga nyamara bakabifata uko bitari:
Imvugo ya 1: Amafaranga ni mabi. Mubyukuri, amafaranga ntabwo ari meza nta n’ubwo ari mabi, icyo Bibiliya ivuga ni uko gukunda amafaranga ari umuzi w’ibibi byose 1Timoteyo 6:10)
icyo tugomba gukora ni ugukoresha ibintu no gukunda amafaranga uko bikwiriye hagamijwe kubahisha Imana. iyo ducuritse iri tegeko, bituzanira ibibazo bidasanzwe. Imana yo yavuze ko mu byo yaremye byose nta na kimwe kirusha umuntu agaciro.
Imvugo ya 2: Amafaranga nurufunguzo rw’ibyishimo. dusesenguye neza dusanga ibi nabyo atari ukuri. kuko Niba amafaranga yari garanti y’ibyishimo, abantu bakize bari kwishima cyane kuruta abandi bose.
mu rwego rwo kuvuguruza iyi mvugo ni ugusoma ibyanditse byera aho Yesu yavuze ati: "mwitonde kandi mwirinde kwifuza kose, kuko ubugingo bw’umuntu butava mu bwinshi bw’ibintu bye" (Luka 12:15)
ku bantu bamenye Imana, ubuzima bw’umuntu ntibushingira ku byo atunze, yaba umukene yaba umukire, buri wese asabawa gukora icyo yahamagariwe kandi yaremewe bityo ntihakagire umuntu wumva ko amafaranga cyangwa imitungo ye aribyo bigenga ubuzima bwe ahubwo tujye dufata intekerezo zacu tuzigomororere Kristo ibindi byose ni inyongera.
source:www.topchretien.com


text:
Ibitekerezo twahawe n’abakobwa, twabishyikirije umusizi Ange Uwamahoro, maze adukorera umuvugo yise Turi Ni Nyampinga”.
Witubariririza iyo mu mpinga Reka tukwibwire turenze impinga Kuko twe turi Ni Nyampinga!
Twuje Inzozi zirenga impinga Dufite umwete urenga impinga Umurava wacu ukarenga impinga Ibigwi byacu bikarenga iyindi Ibitekerezo bizima bitatse impinga N’urukundo mu mitima rugera impinga
Ibyo si ibanga Turi Ni Nyampinga Dufite ikizere Icyo kituranga Ikerekezo Ibitekerezo Amaboko, umutuzo Duhagarara twemye Dutambuka gitware Turazamurana Turamurika Turi indashyikirwa Turi Ni Nyampinga
Ibyo turabizi Twe Turi Ni Nyampinga Tuberwa na byinshiiii! Umunezero Amahoro Ejo heza N’ibindi. Si ibanga turi abahanga Si ibanga twiteza imbere Si ibanga turisanzuye Si ibanga nta mususu Turitonze Turiga Turigisha Turi abanyakuri Turi ab’agaciro Turashoboye Turarangururaaa! Turi Ni Nyampinga! Twe turi Ni Nyampinga! Ibigeragezo turabinesha Tugakosorwa iyo dukosa Ikosora kuri twe isomo Turaruhuka ntitunebwa Tugera ku ntego ntiturutwa Dukura imitego ntidutegwa Dutsinda ibitego ntidukomwa Twe turi Ni Nyampinga!
Dutanga urugero Turamurika Turatsinda Tureba kure!
Turi ikitegerezo ku bato iwacu Indangagaciro izo ni zo zacu Ni twe ba mbere mu kumenya ibyacu Iyo ducecetse si ubucucu Tuba ducocagura ibiduca intege Tuba turota Tuba dutega Tuba duteganya Tuba tuzigama Tukishyira hamwe, Tukiranga Turi Ni Nyampinga!
Igihe nyacyo Mbaraga nyazo Mahitamo nyayo Bushake nyabwo Cyo dushaka nyacyo Nk’urubyiruko nyarwo! Kwimenya koko Kwiyemeza koko Nka Ni Nyampinga koko!
Ni byo koko, Twe turi Ni Nyampinga! Inshuti zacu Turazikunda Turazirinda Tukidagadura Turafashanya Tukajya inama Ukuri kwacu kukaturanga!
Ejo hazaza aho dufite intebe Mu gihugu cyacu mu rwa Gasabo Aho ba Mama aba baturinda Aho ba Data aba badukunda Aho abarezi bacu batwizera Turashyigikiwe twe Ni Nyampinga!
Twe turi Ni Nyampinga! Turamurika urwererane rugasesa Turamurika umwijima ukaduhunga Umunezero ukaboneka Ubuzima bukaryoha Kuko dufite umwihariko Dufite umurava Turi ab’agaciro Dufite agaciro Twiha agaciro Turi Ni Nyampinga, Ni impamo koko; Twe turi Ni Nyampinga!


text:
Placidie ni ninyampinga ukora umwuga wo gusiganwa n’amaguru, akaba yarabitangiye muri 2014. kuri ubu amaze gutwara imidari ikenda. Ni Nyampinga twaramusuye, nuko mbere yo kuganira ku rugendo rwe ndetse n’icyo byamusabye kugira ngo agere ku rwego agezeho uyu munsi, turabanza tumufasha kwishyushya tuzenguruka ikibuga twiruka.
Placidie w’imyaka 22 akomoka mu Karere ka Gakenke. Yatangiye kwiruka yiga mu mashuri abanza, aho bakoze ikizamini cyo kwiruka agahita yanikira abo biganaga. Iwabo bakundaga kumubwira ko hari nyirasenge wari uzi kwiruka cyane, ko yaba ari we yabikomoyeho. Yumvise ko nyirasenge yakoraga amarushanwa, bituma na we arushaho kubikunda. Kuva ubwo yiha intego yo kuzabikora nk’umwuga.
Kuva ubwo Placidie yatangiye kujya yitabira amarushanwa atandukanye yo kwiruka, agasiganwa mu ntera abonye yose. “Muri 2015 nagiye mu marushanwa kuva ku murenge kuzamura, hose ndatsinda ariko ngeze ku rwego rw’igihugu ndatsindwa!" Icyo gihe ngo bari birutse metero 5,000. Placidie akomeza agira ati: “Byari bimaze kumbaho kabiri nkiruka nkagarukira ku mwanya wa kane maze bagahemba batatu.” Nyuma ngo Placidie yaje kuvumbura ko kubera uburyo akoresha imbaraga nyinshi iyo yiruka, akwiriye kujya yiruka muri metero 100 na 200 kuko muri icyo kiciro hasiganwamo abakoresha umuvuduko mwinshi. Akibikora, insinzi yahise itangira kuboneka.
Placidie avuga ko gutsindwa byamuberaga imbogamizi ikomeye yashoboraga no kumuca intege ariko nyuma atangira gukuramo amasomo. “Gutsindwa nkemera ko natsinzwe bimfasha kumenya ikitagenze neza, ubutaha nkazagikosora.”
Nyuma ngo yaje kujya abangamirwa no kuba aho atuye atabona abo bakorana imyitozo ndetse nta n’ikibuga cyabugenewe cyo gukoreramo imyitozo afite Ibi ariko ngo ntiyemeye ko bikomeza kuba ikibazo. “Nturanye n’ikibuga cy’umupira w’amaguru. Ni ho nitoreza bikamfasha kumenya metero nshoboye kwiruka ndetse n’amasegonda mpakoresha, ndetse nkanamenyereza ibihaha." Ngo hakunze kuba hari abakinnyi b’umupira w’amaguru, maze akifatanya na bo mu kwishyushya mbere y’uko batangira gukina, na we agatangira imyitozo ye.
Placidie ngo kuko aba mu nzego z’urubyiruko mu murenge w’iwabo, bituma abasha kumenya amarushanwa arimo gutegurwa maze akayitabira, akabasha gutwara imidari. Nk’urugero muri 2014 yatwaye umudari we wa mbere awukuye mu marushanwa y’ibigo by’amashuri yisumbuye ku rwego rw’akarere, ndetse nyuma aza gutwara indi midari ibiri kuri uru rwego, hiyongeraho n’uwo yatsindiye ku rwego rw’Intara y’Amajyaruguru. Muri 2018 yegukanye imidari itatu yakuye mu marushanwa y’ibigo by’amashuri kugeza ku rwego rw’Igihugu. Kuri ubu asigaye ajya kurushanwa ahagarariye Igihugu, dore ko aherutse kurushanwa muri Uganda.
Ngo kugira ngo atsinde aya marushanwa, hari icyo byamusabye. “Urukundo umuntu abikunda rutuma adacika intege. Kandi kugira intego y’icyo wifuza kugeraho, ugakora imyitozo myinshi ndetse ukanashakisha amakuru ku marushanwa ahari ni ingenzi cyane." Mu gusoza Placidie yabwiye Ni Nyampinga ko gushyigikirwa n’abayobozi, inshuti zimuba hafi ndetse n’umuryango we, kwitoza cyane no gukunda uyu mukino ndetse akazirikana ko utuma agira ubuzima bwiza ari byo byatumye yegukana imidari ikenda afite ubu.


text:
Ejo bundi twari benshi mu rugo rw’umubyeyi wa Padiri Nambaje.Twibukaga imyaka 3 amaze adukuwemo.Gusa buri mwaka,bigaragara ko agenda yibagirana kuko n’abaza gufata umukecuru we mu mugongo na bo bagabanuka.Biteye kwibaza.
Ngo byaba byarafashe ubusa
Hari tariki ya 21 Gashyantare 2014 ,ni bwo inkuru y’incamugongo yakwiraga hose ngo Padiri Evaristi Nambaje yaguye muri Nyungwe.Twabanje kugira ngo ni accident y’imodoka.
Umunsi wo kumushyingura ntituzawibagirwa.Buri wese yabonaga ko ari ibintu bidasanzwe.Ariko abayobozi banyuranye baraduhumurije ngo inzego zibishinzwe zizabikurikirana.
Ku munsi ngarukamwaka twaratunguwe.Batweretse agakapu ke yakundaga kugendana mu ntoki n’ako yatwaragamo computer.Ni byo inzego zari zishinzwe gukurikirana ibye zabagejejeho.Ngo « ibindi byafashe ubusa. »
Na Musenyeri we ntacyo yatubwiye
Agahinda k’ababyeyi be ntikagira urugero.Uwo mukecuru yasize aba yibaza, ngo « Ubu njyewe nasigariye iki? » Uretse no kuba hari abapadiri babiri, gusa abo mu muryango baba bavuga ngo « Na Musenyeri we ntacyo yatubwiye. »
Hoteli yazize yarayisize
Abantu bakomeza kuvuga ko yazize Hoteli.Nyamara iyo Hoteli yarayisize.Ese hari icyo izamarira umuryango?Twashatse kumenya niba hari impozamarira bahawe cyangwa bateganyirizwa.Umukecuru ati »None se ibyo bintu byafashe ubusa,urumva hari ikindi baduha kitari ubusa,mwana wa? »
Hashize akanya kanini acecetse,yifashe mapfubyi.Natwe aho twari twicaye ntawabonaga icyo kuvuga.Nuko yongeraho ati »Upfuye koko burya aba apfuye,ibindi ni amashyengo.Sinarinzi ko nasaza uru, narabyaye padiri.. »Birababaje.
By Basabose Joas/Nyamasheke


text:
Umusore witwa Felex Joel w’imyaka 26 y’amavuko yateye abantu ikiniga ubwo yagaragaraga mu muhanda afite icyapa cyanditseho ko arimo kugurisha impyiko ye kugirango abone amafaranga y’ishuri ya murumuna we.
Uyu musore ukomoka muri Kenya aganira na TUKO yababaje abantu ubwo yavugaga inkuru ye ibabaje y’ukuntu yatangiye gufata inshingano zo kwita ku muryango we akiri muto guhera muri 2007 ubwo se ubabyara bose yari amaze gupfa, gusa kuri iyi nshuro akaba nta bushobozi agisigaranye bwo kurihira umuvandimwe we amafaranga y’ishuri.
Mu kiganiro yagize ati:” nari ntangiye amashuri yisumbuye ubwo natangiraga kuba papa wa barumuna banjye, icyo gihe nakoraga uturimo duciritse nko gucuruza utuntu tworoheje ndetse na mama wanjye nta kazi yagiraga na we”.
Uyu musore yakomeje avuga ko amashuri ye yahagaze mu 2017 ubwo yigaga mu mwaka wa mbere wa kaminuza mu birebana nubuvuzi bw’Amatungo .Akimara guhagarika amashuri yahisemo gushinga ubucuruzi akora mu rwego rwakazi gahoraho ndetse amasaha yose (full time) ibi byamufashaga gukomeza kwita ku muryango we.
Impamvu yatumye uyu musore atangiye kugurisha impyiko ni uko tariki 04 Ukwakira 2021 biteganyijwe ko murumuna we witwa Morgan azajya gutangira muri Kaminuza kuri Kenyatta University mu ishami ry’ubuhinzi.Uyu musore yashakishije hasi hejuru ariko amafaranga yamubanye make.Nibwo yahise afata umwanzuro wo kugurisha impyiko ye kugirango ayo mafaranga aboneke.


text:
Nizeyimana Emerita (Mama Gidiyoni) umukristo mu itorero ADEPR Paruwase Shell akaba umuririmbyi muri Korale Iriba, yakoze akazi ko gutwara imodoka igihe kirekire (yatwaraga abasirikare) aho we na bagenzi be bakoraga uburiganya bwinshi, ariko nyuma yaje gukizwa ubu akorera Imana kandi ayumvira uko ashoboye kose.
Emerita Yavukiye mu muryango w’Abagatolika ndetse yari umuhereza, mu ndoto ze akiri umwana yashakaga kuba umubikira kuko yafatiraga urugero kuri Bikira Mariya watoranyijwe n’Imana ariko ntibyamuhiriye kuko bitari umuhamagaro we.
Yize amashuuri abanza arayarangiza ntiyabashasha gukomeza ayisumbuye ariko yahise yiga mu ishuri ry’Imyuga (Seraye). Uwarangizaga kwiga imyaka itatu muri Seraye ashaka kujya kwiha Imana yajyanaga indangamanota kwa Padiri akamuha uburenganzira, nyamara Emerita we ubwo yajyanaga indangamanota ye, Padiri yaramwangiye n’ubwo yari afite amanota meza yabaye uwa 2 ububikira abuhomba atyo.
Nyuma yo kwangirwa kuba umubikira, yahise ajya kwiga gutwara imodoka muri Auto- Ecole n’ubwo ababyeyi batabyumvaga neza kuko hari hambere bavuga ko agiye kuba ikirara ariko abavandimwe be babimufashijemo ariga ararangiza abona permi aribwo yahise aza mu mujyi wa Kigali gushaka akazi.
Emerita yakoze akazi k’ubushoferi igihe kirekire aho agira ati: “Natangiye gutwara imodoka mu 1993 nakoze muri Minisiteri y’Imari n’Igenamigambi (MINECOFIN) Mu gihe cya Genocide nabwo nakomeje akazi ko gutwara abasirikare ba RPP Inkotanyi mu karere ka Muhanga ubwo bari mu gikorwa cyo gucyura abantu babasubiza mu ngo zabo”.
Mubyukuri nk’uko uyu mubyeyi abivuga ubuzima butarimo gukizwa buba bwuzuyemo ibyaha. Mu kazi kabo ka buri munsi ko gutwara imodoka bakoraga uburiganya bwinshi bakiba essence n’andi manyanga atandukanye kuko batari barakiriye Yesu nk’Umwami n’Umukiza w’ubugingo bwabo.
Nyuma yo kwangirwa kuba umubikira, Emerita yagiranye ikiganiro kirambuye na Padiri ati: “ Nabonye ko n’ubwo basenga hari aho batagera kandi nta mbuto nahabonye bityo nibuka ko hari abo muri ADEPR bari batuye bugufi bwacu icyo gihe ntibyari byoroshye bavaga gusenga bagakubitwa, bigatuma njyewe ntajyayo kubera gutinya inkoni ariko bavagayo tukaganira rwihishwa ibyo bize ku buryo abayeyi batabimenyaga nkumva ndabikunze nkajya njya gusengera mu mu byumba bitandukanye Imana ikampa amasezerano nkayibikaho”.
Ntibyarangiriye aho, mu 1995 Emerita yaje gukizwa kuko yafashe umwanya uhagije wo kujya guterana no gusengera mu itorero rya ADEPR nta rwicyekwe kuko ababyeyi n’imiryango bamubuzaga bari barapfuye. Akimara gukizwa yategetswe gusenga iminsi 3 ayirangije abatizwa mu mwuka wera amufasha kurwana urugamba rw’imiryango n’abaturanyi.
Kumvira umugambi w’Imana ni byiza igihe cyarageze Emerita ajya gusenga kuko yabaga iwabo i Muhanga mu iteraniro Imana Imubwira ko agomba guhaguruka akajya kuyikorera, Imubwira kandi ko iwabo ari mu karere ka Kicukiro ariho agomba gutura, yahise ajya gusobanuza umushumba nawe amubwira ko agomba kumvira Imana. Yabanje kugorana amara amezi atatu yaranze kubyemera atiyumvisha uburyo yajya muri Kigali akijiwe kuko yari azi ubuzima bwaho ko bworoheye abadakijijwe.
Mubyukuri igihe cyarageze Imana imubuza amahwemo kugeza ubwo Korale yaririmbagamo yamusezeyeho ngo agende, abanza kuzana urwitwazo rwa tike mu kanya gato amafaranga araboneka. Yarahagurutse aza i Kigali ariko kuko nta muntu yari azi Kicukiro, yigiriye i Nyamirambo kwa babyara be akajya asengera i Nyamirambo umunsi umwe bari mu masengesho, Imana yongera kmubwira ngo iramushaka Kicukiro yatekereza ko nta muntu ahazi bikamubabaza.
Ati: “cyo gihe naratshye ngeze mu rugo nsanga Imana yabakoreyemo baranyirukana kuko wari umugambi w’Imana. Aho hantu nabaga bari bifitiye imana zabo nsanga umupfumu wabaraguriraga yahageze nuko aravuga ngo uyu mukobwa niyinjira aha muranyishyura amafaranga yanjye nigendere kuko anyicira umuti, bahise basohora valise yanjye. Nkinjira mu gipangu umwana w’umukozi ahita ambwira ko bamubwiye ko ngomba kugenda , nuko mpita nsohoka.
Namanutse Kimisagara n’amaguru kuko nta tike nari mfite ngera nyabugogo naniwe ngwa agacuho ndasinzira abantu bandemaho uruziga bavugako ndimo imyuka mibi, nuko Imana ikoresha abasore babiri bari bakijijwe bavukaga iwacu i Mushishiro bari baje muri gare gushaka umuntu batuma iwabo ngo baboherereza uza kurwaza mushiki wabo, bambonye baramenya nibo bankanguye bambwira ikibagenza ndetse bansaba ko njya kumurwaza ninjira muri Kicukiro ntyo haruguru ya Zion Temple naramurwaje arakira ahita ashyingirwa, nkomeza kuba umunyamasengesho mu cyumba cy’umudugudu wa Shell ariho naje guhurira n’umugabo twashakanye”
Kugeza ubu Nizeyimana Emerita arashima Imana ko yasohoje umugambi wayo ikamutuza muri Kicukiro akaba ariho akorera umurimo wayo. Mu gice cya kabiri tuzarebera hamwe uburyo Yashakanye n’umutware we bigoranye ariko nta kibasha kurogoya umugambi w’Imana byaremeye.
[email protected]


text:
by http://urukundo.info
Bajya bavuga ngo ukuri kuraryana ariko ni byiza kukuvuga, ariko ku bagabo ngo si uko, kuko hari ukuri badakunda kubwirwa n’abagore bakunda.
Amakuru ya elcrema.com avuga ko kuba wahitamo kubibwira inshuti uzigisha inama biruta kubyerura ubibwira umugabo wawe.
Dore rero bimwe mu kuri umugore agomba kwirinda kubwira umugabo
1. Nta kigenda cyawe mu buriri
Umugabo ashimishwa n’uko umugore akunda amubona nk’umwami cyane ku bijyanye no gutera akabariro. Ishema ry’umugabo ni ukumva ko ashimisha umugore akunda ndetse akanashimishwa no kubibwirwa, ariko kubwirwa ko atitwara neza muri iki gikorwa nawe bishobora kumugiraho ingaruka.
2. Ntabwo njya numva nkwifuza
Nubwo bishobora kuba ari byo kandi binakubabaje, kubwira umugabo wawe ko utajya wumva umukeneye ukabimwerurira bishobora kugira icyo bigabanya ku mibanire yanyu, n’ubwo umugore ashobora kubivuga yumva ari mu kuri umugabo we biramubabaza.
3. Inshuti zanjye mu by’ukuri ntizikwishimira
Akenshi abagabo bazi ko kugira ngo ukundwe n’umugore bisaba no kuba inshuti ze zikwiyumvamo, mu gihe rero atari uko bimeze inshuti ze zitagukunda, ngo ahita yumva ko byanze bikunze nawe utamukunda nyabyo, ngo biba byiza rero kutabimubwira kabone n’iyo inshuti zawe zaba zitamwiyumvamo.
4. Ntago uzi kuryoshya urukundo
Umugabo ashimishwa n’uko umugore akunda amubona nk’aho ariwe uzi gukunda gusa mu bandi bagabo, kumubwira ko atazi kuryoshya bishobora guteza ingaruka.
5. Nutanyitaho abandi bazanyitaho
Abagabo ntago bakunda kubwirwa ko hari abandi bashobora gukorera abagore bakunda ibyo bakabakoreye. Umugabo yishimira kumenya ko ari we ufite gukora byose ku mugore we aho kumvishwa ko abandi bagabo nabo bashoboye.
6. Ntabwo uberwa
Mu gihe umugabo yagiye mu iduka akagura umwenda we abona awukunze yawambara ukabona ntaberewe kubimubwira biramubabaza kurusha uko wagenda ukamugurira ibyo ubona wowe byamubera ukabyishimira.
7. Reka tube inshuti zisanzwe
Nta jambo ribabaza umugabo nko kumubwira ngo mube inshuti zisanzwe mu gihe agerageza kugushakaho urukundo, kuko kugusaba urukundo kenshi biza n’ubundi ubwo bucuti busanzwe buhari rimwe na rimwe.
8. Umubano wacu uragenda uba nabi
Abagabo benshi bifuza ko umubano bafitanye n’abakobwa bakunda wagaragarira bose, kuba rero wamubwira ko umubano utagushimishije byangiza byinshi kuko abagabo bumva bahora bagaragara neza imbere y’abo bakunda, ikindi ni uko iyo imibanire itameze neza akenshi biba bituruka ku mpande zombie, atari ku mugabo gusa.
Related Posts by Categories


text:
Isomo ryo kubwiriza ibyo mu Isezerano rishya.
Tuganira mur’ iyi minsi, nishimiye kubaganiriza kubijyanye no kubwiriza. Kubwiriza n’umuhamagaro uturuka ku Mana! S’ibyo dupfa gukora ahubwo, n’ibyo tugomba gukora! N’amahirwe ariko kandi ikiruta byose n’umuhamagaro. Muri hano munteze amatwi uyu munsi kuko mufite umuhamagaro w’Imana. Kandi Imana ihamagara aba shumba ngo bawirize ubutumwa bwiza!
Mu Isezerano rishya riri mukigereki, iyi nshinga “KARUSSO” isobanura “gutangaza” kwamamaza, cyangwa kubwiriza. Noneho izina risobanura umubwiriza; umutanga butumwa, intumwa, mwahamagawe n’Imana kwamamaza inkuru nziza y’ubutumwa bwiza bwa Yesu Kristo!
Mukubikora uzaba ukurikije urugero rwa Yesu ubwe! Imana dukorera ikunda kuvugana n’abantu mur’ubwo buryo. Bibiliya n’ihishurirwa ry’Imana ryandikiwe abantu, Intumwa Paulo yandikiye Timoteo imutegeka kubwiriza ijambo ry’Imana, guhora yiteguye mugihe gikwiriye no mugihe kidakwiriye. Uhane, uteshe, uhugure ufite kwihangana kose”. Iyo tubwiriza ijambo tuba twamamaza iby’ Imana yamaze kwamamaza muri Bibiliya!
Imana yavuganye n’abantu binyuze muri Bibliya. Abaheburayo 1:1 havuga ko Imana ya Bibiliya ntiyavuganye na basogokuruza ikoresheje abahanuzi gusa ahubwo yavuganye natwe kenshi mu buryo bwinshi iri jambo ngo “uku niko Uwiteka Imana ivuga” rikoreshwa muri Bibiliya inshuro 2000.
Tuzi yuko Imana ubwayo ari umubwiriza, kuko ubwo yazaga mu isi, mw’ishusho y’umwana wayo (Imana Umwana) Bibiliya itwereka ko Yesu yabwirije, bamwitwaga Rabbi kenshi, bisobanura umwigisha, (inshuro zirenga 50 Yesu yitwa umwigisha mw’Isezerano rishya) mugihe izina umubwiriza batari mwitaga, ariko kubwiriza byari inshingano ze. Nyuma yuko Yohana umubatiza ashyizwe munzu y’imbohe, Matayo 4:17 hatubwira ko uhereye icyo gihe Yesu yatangiye kubwiriza, yamamaje inkuru nziza z’Imana” (Mariko 1:14) yari umuhanga cyane mukwigisha no kubwiriza.
(Matayo 4,9,11) Aho Yesu yabwirije hose yaranzwe n’ubutware bukomeye. Ndetse bigatanza benshi, kuko uburyo yabwirizagamo byabaga binyuranye n’ibyo abigisha babayuda bigishaga.
Yesu yarafite ijwi rirangurura kandi riyunguruye kuko, tutitaye ku bo yabwiraga, Bibiliya itubwira ngo ibihumbi n’ibihumbi byinshi byaramwuvaga (Matayo 5:11, Mariko 6:34 luka 6:17, Yohana 6:2) Imyaka itatu y’imirimo ya Yesu yayigizemo amahirwe yo kubwiriza ubudahagarika. Mariko 1:38 havuga ngo “tujy’ahandi muyindi midugudu iri bugufi nigisheyo naho, kuko aricyo cyanzanye”
Igihe Imana yazaga mu mwana wayo yarabwirije!
Dukwiye gufatanya uwo murimo w’umunezero. None n’iki twabwiriza? Ni Bibiliya! Ariko nk’uko Ratzlaff yatubwiyeho ku ngingo z’ingenzi zo mu Isezerano rya kera yuko tugomba kubwiriza, ndangirango mbisubiremo mw’Isezerano rishya.
Nizihe ngingo nyamukuru zo mw’Isezerano rishya zikwiye kubwirizwaho? Kimwe kidashidikanwaho n’ubutumwa bwiza.
Ubutumwa bisobanuye “inkuru nziza” igihe cyose ubwirije uku kuri kwa Yesu Kristo, kuza kwe muisi, ibyo yakoze byinshi byiza, ariko bakamurega ibinyoma, akababazwa bikomeye, akanabambwa ku musaraba. Ahambwa mumva ariko ku munsi wa gatatu arazuka mu buryo bw’igitangaza, ubu akaba ategekera mw’ijuru, ariko umunsi umwe azagaruka. Kandi kugirango tumwitegure tugomba kwizera imirimo yo ku musaraba ngo dukurweho ibyaha byacu. Ukuri nuko yatwishuriya ikiguzi cyose, yemeye kwishyiraho umujinya w’Imana kuri we, ababazwa mukimbo cyacu.
Hari imirongo myinshi ivuga ubu butumwa bwosa mu murongo umwe, turebe Yohana 3:16. uyu murongo ushobora kuba uzwi cyane muri Bibiliya; “kuko Imana yakunze abari mwisi cyane, bituma itanga umwana wayo w’ikinege kugirango umwizera wese atarimbuka, ahubwo ahabwe ubugingo buhoraho.”
Uwundi murongo ukomeye ni; 2Abakorinto 5:21 “Kuko utigeze kumeny’icyaha, Imana yamuhinduye kuba icyaha ku bwacu, kugirango muri we duhinduke gukiranuka kw’Imana”
Ndavuga undi murongo umwe gusa ukubiyemo ubwo butumwa nawo ni 1Petero 3 :18 « kuko na Kristo yababarijwe ibyaha by’abantu rimwe, umukiranutsi ababarizwa abakiranirwa kugirango atuyobore ku Mana, amaze kwicwa mu buryo bw’Umubiri, arikw’ ahinduwe muzima mu buryo bwo mu mwuka. »
Indi ngingo n’ukwizera.
Ndashaka gukoresha izi nzira ebyiri ; iya mbere n’ukwizera gukenewe kugirango winjire mu bwami bw’Imana Abefeso 2 :8-9 havuga ngo « mwakijijwe n’ubuntu kubwo kwizera ; ntibyavuye kuri mwe, ahubwo n’impano y’Imana, ntibyavuye no ku mirimo kugirango hatagira umuntu wirarira »
Kwizera kuri mu bintu bibiri ugomba kumenya : icyambere menyako uri umunaya ntege nke utabasha kwikura mu kaga kangana gatyo. Icya kabiri n’ukwemera no guha Yesu ubuzima bwawe, wiringiye ko ibyo Yesu yakoze ku musaraba, bihagije kugukuraho ibyaha no kukubohora. Hari andi magambo abiri asobanura kwizera ;kwizera no kwiringira biragendana. Ibyo bidusubiza kuri Yoh 3:16 twamaze kubona. Ibyak 16:31 uyu murongo werekana Paulo na Sila bakubiswe bajugunywe munzu y’imbohe baririmba bahimbaza Imana nijoro, habaho umushyitsi imbohe zose zirabohoka, umurinzi wa gereza ashaka kwiyahura yibwira ko abanyururu bamaze kumucika. Ariko Paulo aramubuza ati sigaho wikwihemukira. Ahita yikubita hasi arabaza ati nkore iki kugirango nkizwe? Pauli aramusubiza (Ibyak 16:31) “ni wizera Yesu Kristo urakizwa….”kwizera gukwiye gukoreshwa ubundi buryo, iyo kwizera kwamaze kudukiza tuba noneho dusabwa kubaho mu kwizera.!
Abaroma 1:17 havuga ngo “kuko muri bwo ari namwo gukiranuka kuva ku Mana guhishurirwa, guheshwa no kwizera, kugakomezwa nako, nk’uko byanditswe ngo: umukiranutsi azabeshwaho no kwizera”.
Abakristo bahamagarirwa kubaho mur’ubu buzima, budasanzwe bwo kwizera Imana buri munsi bakiri mwisi, kandi ntibusanzwe! Mu gihe jye n’umufasha wanjye twasozaga imirima yacu muri Lake Tahoe, twiyumvamo ko Imana yashakaga ko twimukira muri Sacramento, twateye intambye yo kwizera, twiguriza amafaranga menshi, ngo twishyure umwenda w’inzu muri Lake Tahoe, mu kwizera tugura inzu twashakaga muri Sacramento, dushiyira kw’isoko iyi muri Tahoe, hashira amezi umunani yose ntawurabaza ushaka kuyigura. Bitinze twimura intebe zacu tuzishyira mu bubiko, twimukira muri Sacramento, uwo munsi twimukiyeho tujya munzu yacu nshya, telephone yarahamagaye, ushinzwe amazu arambwira ati hari umuguzi! Twateye intambwe yo kwizera Imana, nayo irabyubahiriza.
Twagurishije inzu yacu muri Tahoe, twishyura umwenda wose. Ibyo ndabikunda cyane iyo mvuga ku kwizera nkabasha kuvuga ubuhamya uko Imana yamfashije mu byari bingoye,! Bishimisha umukristo kubaho mu kwizera.
Ikindi cyanditswe ni Abaheburayo 11. igice cyose kivuga ku kwizera no kwiringira Imana mubyo ukeneye byose, umutwe wijambo nkunda kubwirizaho mw’Isezerano rishya ni UBUNTU wa murongo nari navuzeho Abefeso 2:8 “twakijijwe ku buntu” ubuntu n’ikintu twagiriwe tutari tugikwiriye. Twari dukwiriye umuvinya kubera ibyaha byacu ariko Imana iturebana imbabazi, kubera ibyo Yesu yababajwe igihe yapfaga kumusaraba kubw’ibyaha byacu, duhita duhabwa, urukundo n’imbabazi z’Imana.
Undi murongo ukomeye cyane ni Tito 2:11-12 “kuko ubuntu buzana agakiza kubantu bose bwarahishuwe”. Utwigisha kuvuga oya ku byisi byonona, n’irari ryayo, ngo tubeho dutunganye mubuzima bw’ikigihe. Hari ibintu bibiri mbona muri ki cyanditswe, kimwe ni Yesu ubwe yitwa ubuntu, kandi iyo ubutekerejeho, ubuzima bwe burangwa n’ubuntu.
Ari kumusaraba yarasenze “Data ubababarire kuko batazi icyo bakora” no mumirimo yakoze yajyaga agira ubuntu Luka 7 hatubwira inkuru y’indaya yasomye ibirenge bye akabihanaguza amarira ye. Ubuntu bwe bushingira ku kubabarira. Ninde wakwibagirwa umugore bafashe asambana Yoha 8:1-11 Yesu abaza abari biteguye kumwica, niba hari utarkora icyaha abari we umutera ibuye bwa mbere. Ahita ahindukirira uwo ugore aramubwora ati, “singucira urubanza, igendere ntugakore icyaha ukundi” nkunda kubwiriza kubuntu bwa Yesu Kristo. Uwo numutwe wo gushishoza neza niba ufite Concordance. Inshiro nyinshi Paulo avuga k’ubuntu bwa Kristo, ndetse akajya abwira uwariwe wese bahuye ubwo buntu.
Hari amagambo menshi mw’Isezerano rishya umuntu yashobora kubwirizaho, wabwiriza ku gukiranuka, gusenga, Umwuka wera, hari byinshi. Icyangombwa nuko UBWIRIZA nkuko Paulo yabwiye Timoteo “jya ubwiriza ijambo” uhore witeguye mu gihe gikwiriye no mu gihe kidakwiriye, jya uhana uteshe, uhugure, ufite kwihangana no kwitondera ibi”
(2Timo 4:2)
Ntabwo ari ibintu bigoye gukopera amagambo avuga k’ubuntu mu Rwanda, ivangura ry’ amoko ryazanye ubuwicanyi, uwo mwuka uracyashaka gukomeza. Ariko igisubizo niki Ubuntu bw’Imana, butuma abantu bahunze bahungabanye bakongera guhindurwa. Nkuko Kristo yabi garagaje mu buntu, natwe duhamagarirwa kuba mu buntu bw’Imana. Iyo abandi badukoshereje tugomba kubababarira nk’uko Kristo yatubabariye, kandi ubagirire neza.
Urugero rwa hafi rw’abantu ni nka Pastor Protais nigikorwa cy’ubumwe n’ubwiyunge PHARP ikora bigaragaza ubuntu mubikorwa bifite ireme! Navuga nkumukristo w’umunyamerika, yuko ingero nagiye mbona mugihugu cyanyu zatumye mpinduka mbaho mubundi buryo. Kandi hari n’abandi benshi bakeneye kumva ubutumwa bakegera ubuntu bw’Imana.


text:
OIPPA isaba Abanyarwanda kumva ko abafite ubumuga bw’uruhu bashoboye
Ubwo hizihizwaga umunsi mpuzamahanga ngarukamwaka w’abantu bafite ubumuga bw’uruhu, umuryango w’abafite ubumuga bw’uruhu (OIPPA) kuri iki Cyumweru wasabye Abanyarwanda kumva ko bashoboye bityo ko bakwiye guhabwa akazi nk’abandi.
Abagize umuryango (Organisation for integration and promotion of people with albinism, OIPPA) bavuga ko bize bibagoye, babayeho bibagoye ariko bafuza guharura imihanda kugira ngo barumuna babo bafite ubumuga bazakurira ahantu heza, nibura mu minsi iri imbere bazabone abafite ubumuga ari ba Mayor, ari ba Gitifu b’Imirenge, ari ba Dogiteri bayobora Ibitaro n’ibindi.
Hakizimana Nicodeme, Umuyobozi w’umuryango OIPPA yavuze ko Abanyarwanda badakwiye kubona ko abafite ubumuga babeshejweho n’amahirwe, aho usanga mu kazi bakora abantu bose baba bagaragaje ko babagiriye impuhwe.
Ati “Turifuza kubwira Abanyarwanda bose ko umuntu ufite ubumuga bw’uruhu ashoboye. Ari mu kazi k’ubuzima kuko ashoboye wa mwuga, imirimo yose dukora abantu be kutubonamo muri ya ndorerwamo yo gukora ku bw’impuwhe batugiriye ahubwo baduhe imirimo kuko twifitemo ubushobozi.”
Hakizimana Nicodeme yakomeje avuga ko umuntu ufite ubumuga yaba Umuyobozi w’Akarere kandi atagiriwe impuhwe ahubwo kubera ko abishoboye.
Ati “Amahirwe ni meza ariko iyo ubeshejweho n’amahirwe hari ubwo uwaguhaga amahirwe afunga kugira ngo azarebe uko bizakugendekera.”
Hakizimana Nicodeme avuga ko mu gihe yigishaga muri Kaminuza abantu benshi bamubwiraga ko abanyeshuri agiye kwigisha bazamuhunga, ariko avuga ko kuko abenyeshuri bamukurikiraga kubera ubumenyi yari afite ibyo byatumye abanyeshuri bakunda amasomo ye.
Ati “Abanyeshuri bakundaga amasomo nabigishaga batitaye ku bumuga mfite. Nagiye mbabwira ko kwiga cyane ari byo bituma ugera ku buzima bwiza hanyuma gushishikara, ibyo bituma tujyana mu masomo kandi bagatsinda ibizamini.”
Nicodeme avuga ko yagiye gusezera mu kazi yakoragamo abanyeshuri bababaye ndetse n’ubuyobozi burababara kubera ko yari umwarimu mwiza.
Umuryango OIPPA watangiranye ubusa ariko ubu bafite miliyoni 60Frw hafi bacunga mu ngengo y’imari yabo ya buri mwaka.
Hakizimana Nicodeme avuga ko ibyo bamaze kugeraho bitatewe n’amahirwe ahubwo ko bakoze cyane.
Ati “Tuzakomeza gukora ubuvugizi kugeza igihe abanu bafite ubumuga bw’uruhu inzitizi bafite zizavaho kandi bakabaho bishimye. Turashaka gusaba Minisiteri y’Ubuzima byibuze bajye babapima kanseri y’uruhu inshuro ebyiri ku mwaka ndetse abasanganwe ibibazo bavuzwe.”
Insanganyamatsiko y’uyumwaka yagiraga iti “Imbaraga ziturimo ziruta amahirwe”
Umuryango OIPPA washinzwe na Hakizimana Nicodeme watangiranye abanyamuryango 15 ariko ubu bamaze kugera 238, bakorera mu Turere turindwi (Musanze, Rutsiro, Kayonza, Nyamasheke, Gasabo, Kicukiro, ndetse na Nyarugenge)
Kugeza ubu abantu bafite ubumuga bw’uruhu bagera ku 1308 mu gihugu hose, ariko abo OIPPA ibasha gufasha bagera kuri 238 kubera ubushobozi buke.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
Daddy SADIKI RUBANGURA
UMUSEKE.RW


text:
Abadepite ntibumva uko umusaruro uba muke, abahinzi bakabura amasoko
Yanditswe na Kayitare Jean Paul
Itsinda ry’Intumwa za rubanda zigize komisiyo ishinzwe ubuhinzi n’ubworozi, ryagaragarijwe ko hari ibyiza bimaze kugerwaho mu buhinzi ariko ko hakiri imbogamizi.
Perezida w’iyi komisiyo Nyirarukundo Ignacienne, avuga ko uyu munsi ku wa Kabiri batangira kugirira ingendo mu turere, mu rwego rwo gukurikirana iby’ubuhinzi n’ubworozi.
Depite Nyirarukundo avuga ko hari ibiteye urujijo kandi ntibyuzuzanye. Agaragaza ko umusaruro uba muke ariko ngo n’ubonetse bamwe mu bahinzi bakavuga ko nta soko bafite.
Avuga ko ibyo akumva ari ibintu birambiranye kandi bikwiye kuba bifata umurongo, umusaruro ukiyongera ariko noneho ukagera no ku bawukeneye bose.
Yasobanuye impamvu iyi komisiyo yatangiye kugirira uruzinduko hirya no hino mu turere muri gahunda zo gukurikirana ibibazo biri mu buhinzi n’ubworozi.
Ati “Tuzareba aho ubushakashatsi bw’ubuhinzi bukorerwa kugira ngo tumenye niba dufite imbuto nziza. Kugira ngo uhinge weze ugomba kuba ufite imbuto nziza kandi ufite n’aho guhinga. Nitumara kuhava tuge kureba niba iyo umusaruro umaze kuboneka ujya he? Ujya mu masoko, mu ngo z’abaturage, mu nganda se ugerayo umeze ute kugira ngo ibyo basaruye bitaza guteza indwara?”
Akomeza agaragaza bimwe mu bizasurwa n’itsinda ry’abadepite bari muri komisiyo ishinzwe ubuhinzi n’ubworozi. Avuga ko bazareba ubuhunikiro bushobora gufasha mu gihe habaye ingorane, basure inganda zakira umusaruro bityo bamenye ingano y’umusaruro wakirwa n’izo nganda n’uwo zagombye kuba zakira. Bazanareba kandi niba umusaruro uboneka utabura isoko.
Depite Nyirarukundo avuga ko ubuhinzi n’ubworozi bufite ikerekezo. Ati “Ikerekezo urabona gihari kuko mu myaka yashize twari dufite ikibazo k’imbuto ntawavuga ngo cyarakemutse burundu ariko iyo babitugaragariza mu mibare uko babiteganya, ubona ko biri mu nzira nziza. […] ibindi byose byahagarara ariko abantu bakagira imbuto nziza ukaba uzi ngo ntizahura n’indwara, ntizahura na nkongwa, ukamenya ko iyo imbuto ari nziza kandi yizewe wazanashyiramo ifumbire ukabona umusaruro. Muri make urabona ko ubworozi bufite ikerekezo.”
Umunyamabanga uhoraho muri Minisiteri y’ubuhinzi n’ubworozi, Musabyimana Jean Claude, avuga ko bagaragarije abadepite aho ubuhinzi buhagaze uyu munsi n’ibibazo birimo hagamijwe kureba ibisubizo n’ibyiza bikorwa mu buhinzi n’ubworozi hanyuma bakazagira inama Minisiteri n’uburyo ubuhinzi n’ubworozi byakorwa neza kurushaho.
Akomeza avuga ko hari ibyiciro bimaze kugira uruhare mu iterambere rirambye. Ati “Hari byinshi bimaze gukorwa mu buhinzi n’ubworozi kuko tumaze kurangiza ibyiciro bitatu bya gahunda z’ubuhinzi, ubu tugeze ku ya kane. Eshatu zashize zubatse umusingi ku buryo bw’iterambere rirambye zirimo nka gahunda z’iyamamazabuhinzi, twigire muhinzi n’izindi.”
Musabyimana avuga ko ubuhinzi ari igice gifite umwihariko kubera ko ari cyo cya mbere kigirwaho ingaruka z’imihindagurikire y’ikirere.
Ati “Igice cy’ubuhinzi kiragoye kandi gifite umwihariko kuko ni cyo cya mbere gihura n’ihindagurika ry’ikirere, ni ukuvuga ngo iyo imvura iguye ari nyinshi aba mbere bababara ni abahinzi, n’izuba ryava ari ryinshi abababara ni abahinzi. Abahinzi bashobora kweza umusaruro mwinshi ugasanga ubuze isoko kubera ubwinshi bwawo.”


text:
Akamaro k’imirimo myiza
Abantu benshi basobanukiwe iby’agakiza tubonera muri kristo kubwo kwizera bakunze kwibaza icyo gukora imirimo myiza bimaze, kuko dukizwa no kwizera ko yesu ari igitambo gihagije cy’ubuzima bwacu, bitavuye mu mirimo myiza dukora (abefeso 2:8-9 , abagalatiya 2:16).
Mu byukuri nta muntu uzakizwa kuko yakoze neza: nko gufasha abakene, gusura abarwayi, no kwitwara neza muri sosiyete muri rusange, ahubwo agakiza tugaherwa ubuntu mu kwizera amaraso ya kristo ko yamenwe ku musaraba ngo atwezeho ibyaha byose, utamwizera gusa niwe uzarimbuka (Yohana 3:14-18). Imirimo y’ubugwaneza uwo ariwe wese yayikora niyo yaba atemera Imana, ndetse hari benshi wasanga batemera Imana bakora iyo mirimo twita myiza myinshi cyane kurusha abizera Imana.
None ushobora kwibaza uti, ubwo bimeze bityo Imirimo myiza imaze iki?, hari ubwo ari ngombwa gushyigikira ibintu nk’ubutabera, amahoro, gufasha bagenzi bacu, kubaha, n’ibindi?, ubwo kristo yaduhaye impano y’ubuntu ubwo ntibyarangiye, hari ubwo dukwiye gushishikazwa n’imirimo myiza?
Mu byukuri iyo usomye Bibiliya, yaba isezerano rya kera cg irishya, usanga bakomeza badushishikariza gukora imirimo myiza y’umwuka(kwihanganirana, koroherana, urukundo, imbabazi n’ibindi – Abagalatiya 5:22-26 ) tukirinda imirimo mibi ya kamere (ubusambanyi, ubwicanyi, kubeshya n’ibindi – 1Petero 2:1), none byatumarira iki gukora iyo mirimo myiza tukirinda imirimo ya kamere niba atari ibyo kudukiza!
Mw’isezerano rishya hari ubutumwa Yesu yigishije cyane bw’ibihembo abera bazagororerwa, yasobanuriraga abantu ko tuzahabwa ingororano nitugera mu bwami bw’Imana hakurikijwe imirimo twakoze, ibyo wabibona mu mirongo myinshi cyane nko muri ( Matayo 5:11-12, Matayo 6:1-4, Matayo 10:41-42, Matayo 16:27, Luka 6:35-26, Ibyahishuwe 11:18, Ibyahishuwe 22:12 n’indi myinshi)
Bityo rero, imirimo yose umukiranutsi akoze azayihemberwa nagera mw’ijuru, gusa kuba umukiranutsi ngo ugere mu bwami bw’Imana ntabwo ari igihembo ubwabyo, ahubwo ni Impano y’ubuntu tubonera muri kristo Yesu kubwo kwizera(Abefeso 2:8-9, Abaroma 6:23), ntabwo impano ikorerwa ahubwo yakirirwa ubuntu(Abaroma 4: 3-6), ubuzima buhoraho mw’ijuru ni impano tubonera ubuntu muri Yesu kristo( Abaroma 6:23 ), naho ibihembo tuzahabwa twageze mw’ijuru ry’ubuntu bizaba bishingiye ku mirimo twakoze muri ubu buzima bwo kw’isi nk’uko Yesu kristo yakomeje abyigisha inshuro nyinshi cyane, ndetse siwe gusa kuko n’intumwa ze zagiye zibigarukaho kenshi cyane ko tuzahabwa ingororano nyinshi nitugera mw’ijuru hakurikijwe ibyo twakoze muri ubu buzima (wabisoma muri Abafilipi 3:14, 1Abakorinto 9:24-27, 2Yohana 1:8, Abefeso 6:7-8, 2 Abakorinto 5:10, 2Timoteyo 4:7-8, Zaburi 62:12 n’ahandi henshi…)
Abenshi mu bahakana agakiza twakirira mu kwizera gusa, bakoresha iyi mirongo yerekana ko tuzagororerwa ku bw’imirimo myiza, bagaragaza ko dukwiye gukora imirimo myiza ngo duhabwe ijuru(nk’ingororano), ariko siko biri kuko ijuru ni Impano y’ubuntu ntabwo ari ingororano dukorera(Abaroma 4:3-6). Naho abizera iby’agakiza bamwe na bamwe banzura ko gukora imirimo myiza ntacyo bimaze kuko itabajyana mw’ijuru, ariko siko biri kuko tuzahabwa ibihembo by’imirimo yose twakoze tukiri mu mubiri nitugera mw’ijuru. (Abefeso 6:7-8)
Bityo rero, dukizwa ku bw’ubuntu binyuze mu kwizera kristo gusa bitavuye mu mirimo dukora, ariko imirimo dukorera muri kristo tukiri kw’isi tuzayihemberwa nitugera mw’ijuru uko yaba ingana kose, n’iyo yaba ari uguha agakombe k’amazi umuntu ufite inyota (Matayo 10:42), ibihembo twateganyirijwe ni ibyo amaso atarabonaho, ibyo amatwi atarumvaho, bitigeze binyura mu bwenge bwa muntu (1 Abakorinto 2:9).
Pawulo niwe ubikubira hamwe mu bakorinto ba mbere 3:11-15 aho yerekana ko Yesu ariwe rufatiro(foundation), hanyuma ibyo twubaka kuri urwo rufatiro bizageragezwa; nibiba bishyitse duhabwe ingororano, ariko niba bidashyitse tubure ingororano, ariko twe ubwacu dukizwe ku bw’ubuntu binyuze muri kristo. Naho abubaka nta rufatiro(nta kristo) baba baruhira ubusa, imirimo myiza yabo ntacyo izabamarira.
IBYO ABERA BAKORA UBU, BIFITE UMUMARO W’ITEKA!


text:
Gisagara: Bibukijwe ko imikoranire myiza ari ishingiro mu kwesa imihigo
Yanditswe na NSHIMIYIMANA EMMANUEL
Umuyobozi w’Akarere ka Gisagara Rutaburingoga Jerome yasabye inzego zitandukanye zikorera mu karere kwibuka ko uruhare rwa buri wese mu kwesa imihigo ari ngombwa ariko bikaba byiza mu gihe buri wese akora inshingano ze ariko anatekereza ko akorana n’abandi.
Agaragaza ko buri wese akwiye gutanga umusanzu we ariko anatekereza ko akorana n’abandi, kuko insinzi mu mihigo iboneka iyo umuntu wese yabashije gukora ibyo agomba gukora.
Umuyobozi w’Akarere ka Gisagara yagarutse ku mwanya 26 Akarere kagize mu mihigo y’umwaka ushize, hanafatwa ingamba nshya.
Yagize ati “Muri abayobozi hano ariko icyagaragaye nuko nta muntu usimbura undi, kuko ntushobora gukora akazi, ngo ukore n’aka mugenzi wawe mu gihe agihari, iyo adahari wabikora ariko iyo agihari ntibishoboka ko wagakora. Nk’abayobozi nagira ngo mbabwire ko igihe tutari gukora nk’itsinda nta cyo twageraho.”
Yakomeje agira ati “Burya umuyobozi w’ikigo cy’amashuri ntashobora gutsinda umwarimu adakora inshingano ze, umuyobozi abenshi ni uguhuza ibikorwa ntushobora rero guhuza ibidahari, bigomba kubanza bikahaba.”
Yasabye abayobozi batandukanye kumva inyungu rusange kandi bakazumva mu kerekezo kimwe kuko ari byo bishobora gutuma imihigo igerwaho.
Abayobozi mu nzego z’ibanze bibukijwe ibyo bakwiye gukora neza kugira ngo abaturage nabo bazabizere.
Avuga ko bagomba kumva ikerekezo k’igihugu mu buryo bumwe.
Ati “Utabyumva mumuhwiture nk’uko nabivugaga kuko ntawusimbura undi ntushobora gukomeza kugenda kandi uwo mwari mufatanyije utasimbuje wamusize inyuma, buri wese aho mukorera iki mu gifate nk’ihame.”
Yasabye buri wese gufasha mugenzi we kumva ishingano ze kuko ngo n’umuyobozi w’ishuri ntasimbura umubyeyi w’umwana bityo ningombwa ko buri wese afasha uwashinzwe kumva inshingano ze.
Avuga ko mu gihe abantu batitaye kumvisha bagenzi babo no kubafasha kuzisohoza byatuma bazajya batsindwa batanamenye impamvu.
Yasabye kandi aba bayobozi mu nzego zitandukanye mu karere ka Gisagara kumva neza inshingano zabo kuko iyo umuntu akora ibyo atumva byanze bikunze arabitsindwa nyamara ngo iyo umuntu adatinya gutsindwa akwiye kumva ko muri gahunda za Leta gutsindwa bibabaza benshi.
Abayobozi mu nzego zitandukanye muri aka karere basabwe kumva isano bafitanye n’abo bayobora kuko ngo iyo bitabaye ibyo kuyobora biranga.


text:
Umubiri ukoze ku buryo iyo urugero rw’amazi rugabanutse ugusaba andi, ubibwirwa n’uko wagize inyota. Gusa hari ibindi bimenyetso umubiri ushobora kukwereka, ukumenyesha ko ukeneye amazi cg utayakeneye.
Kunywa amazi mu gihe nta kintu uragashyira mu gifu nabyo bifitiye umubiri umumaro mwiza, ibi ni bimwe mu bintu byiza biterwa no kunywa amazi mu gitondo nta kintu urafata cyo kurya.
1.Bituma umuntu agira uruhu rwiza
Niba ushaka koza uruhu rwawe rugasa neza, kunywa amazi ni imwe mu nzira zifasha umuntu kubigeraho ugasa neza.i Iyo umuntu afite umwanda mwinshi mu mubiri uruhu ntirushobora gucya usanga rwijimye. Kunywa amazi bituma uruhu rworoha , rugatoha bituma umuntu agira uruhu rukeye cya cyane urwo mu maso.
2.Bigabanya imyanda mu mubiri
Kubera kunywa amazi bituma ujya kenshi mubwiherero, bituma hari imyanda isohoka akenshi ituruka mubyo turya n’ibyo tunywa bishobora kwangiza umubiri, iyo ufashe amazi rero uba ugabanya n’umwanda mu mubiri kandi bigabanya kubyimba inda.
3.Birinda impatwe
Iyo unywa amazi ahagije bikurinda uburwayi bw’impatwe(kwituma bigoye)kuko kunywa amazi bizafasha umubiri gukora igogora.
4.Birinda kuribwa n’umutwe
Imwe mu mpamvu nyinshi zitera abantu kuribwa n’umutwe ni uko batanywa amazi ahagije. Umwuma ni kimwe mubitera umutwe. Kunywa amazi birinda umuntu umwuma. Kunwa amazi ikirahure kimwe mu gitondo ni umwe mu muti w’umutwe. Kunywa amazi uhereye mu gitondo kandi bituma umuntu atagira umwuka mubi n’izindi ndwara ziterwa na mikorobe.
5.Bituma umuntu asonza
Buri wese azi ko kurya ari ingezi, ese ni iki ukora iyo wumva ushonje ? kunywa amazi mu gifu nta kintu kirimo byongera ubushake bwo gusha kurya(apetite). Nubyuka mu gitondo ujye unywa amazi, ikirahure bizakurinda kugira ibindi bibazo byose byaturuka ku mafunguro uri bufate uwo munsi.
6.Byihutisha igogorwa
Kunywa amazi mbere yuko ugira ikintu kintu cyose ushyira mu nda byoroshya igogorwa, bikaba bifasha umubiri gusaka intungamubiri aho zigenewe bibyura kunywa ibirahure umunani birebire ku munsi bifitiye umumaro umubiri w’umuntu.
7.Byoza amara y’umuntu
Kunywa amazi bituma imyanda yo mu mara isohoka, kandi bifasha umubiri kuvoma intungamubiri byihuse ziboneka mubyo turya.
8.Bituma utakaza ibiro
Kuberako amazi atagira intungamubiri nkiboneka mu birirwa bisanzwe(calories), ntabwo kuyanywa bizanira umubiri ingaruka n’imwe bityo rero kunywa amazi bigabanya ibiro byinshi n’umubiri harimo no kugabanya umubyibuho ukabije (Obesite. Iyo umuntu anywa amazi aragenda akagabanya imbaraga amavuta menshi n’umunyu biba bifite.
9.Byongera imbaraga z’umubiri
Nuzajya wumva ufite intenke z’umubiri, jya unywa amazi, byibura ikirahure kimwe kirekire, byongera abasikirikare b’umubiri, kandi bikwirakwiza umwuka mwiza mu maraso(oxygen).


text:
Ku cyumweru tariki ya 15 Ukuboza 2019, i Masaka ku itorero rya ADEPR habereye igitaramo bise Toudah concert cyari kigamije gushimira Imana imirimo yayo yabakoreye kuva umwaka wa 2019 watangira kugeza ugeze ku musozo. Iki gitaramo cyitabiriwe cyane dore ko urusengero rwari rwuzuye , abandi bari hanze babuze aho bicara.
Ku ruhande rw’imitegurire ntacyo wagaya uretse akabazo kibyuma kajemo gatwara byibuze iminota nk’icumi bari kubitunganya. Mukiganiro umuyobozi wa korali Itabaza bwana Hakizimana Janvier yagiranye n’isezerano .com yavuze ko Korari Itabaza yatangijwe n’abantu batandatu icyo gihe bari abanyeshuri mu mwaka 1990 mbere ya Jenoside yakorewe abatutsi mu 1994 .
Bakaba baragize icyo gitekerezo mu rwego rwokugirango bishyire hamwe babashe kuvuga ubutumwa bwiza ariko batari korari. Mu mwaka wa 2009 bamaze kwaguka nibwo bahinduriwe izina bitwa Korari Itabaza ,kubusabe bw’umudugudu batangira gukora nka korari batangira ari abantu 30.
Iyi korari Ba Itabaza uyu mwaka wa 2019 bafite abaririmbyi basanga 75, iyi korari ikaba igizwe n’urubyiruko ndetse n’ababyeyi .
Bwana Hakizimana akaba yakomeje agira ati: twishimira ibikorwa dukora , kuko habaho gufashanya hagati yacu , ndetse tukareba n’abandi bababaye tukabafasha bo hanze yacu . kandi dufasha n’ abandi kubaka inzu ziba zarasenyutse.
Yakomeje avuga ko impamvu yatumye bitwa korari Itabaza , akenshi mu myaka yashize ko kubona umunyeshuri ukijijwe byabaga ari ibintu bigoye cyane ko abakubonaga babonaga ko uri injiji .
Muri iki gitaramo ntabwo bagaburiwe gusa ibivuye mu ndirimbo , ahubwo na Pasiteri Celestin Munyanziza nawe yatanze ijambo . Cyane agaruka kubuzima bwe avuga amateka ye cyane ko yanyuze muri byinshi byagoye ubuzima bwe , ariko akaba ashima Imana ko igumye kumurinda , kandi akaba ashikamye ashima Imana imirimo myiza ikora.
Korali ba Itabaza , yafatanyije n’ abaririmbyi batandukanye nka Danny Mutabazi uzwi cyane mu ndirimbo Karuvari tukaba tutatinya kwemeza ko muri iyi minsi akunzwe cyane mu ijwi rye ritsindagiye , korari Jehovah Tsiken, korari Jevoha shammah ndetse na Beulah, Ezobu worship team zose zibarizwa kuri uyu mudugudu wa Masaka .
AMAFOTO:
Korali Beulah yashimishije abitabiriye.
Korali Shammah Tsidkemu
Umushumba wigishije ijambo Pasiteri Celestin.
Korari Itabaza mu myambaro myiza cyane
Umuyobozi wa Korali Itabaza hamwe n’umugore we.
Umuhanzi Danny Mutabazi
Umwe mubatangije korali Itabaza
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Inyigisho yo ku wa mbere, Icyumweru cya 3 cya Adiventi, Ku wa 12 Ukuboza 2016
Amasomo: Ibar. 24, 2-7.15.17abc ; Zab. 25(24), 4-5ab, 6-7 ; 8-9 ;10.14; Ivanjili Mt 21, 23-27.
Bavandimwe,amasomo matagatifu y’uyu wa mbere w’icyumweru cya gatatu cya Adiventi, aratwereka uwo dutegereje ko aje ari Umunyampuhwe,Umukiza. Mu isomo rya mbere Umuhanuzi Balamu tumubona aje kuvuma Israheli, nyamara bikarangira ayisabiye umugisha. Balamu yari umuhanuzi w’ikirangirire wari utuye ku nkombe y’uruzi rwa Efurati. N’ubwo yasengaga izinda mana, ndetse agafatwa nk’umupfumu ukomeye cyane, amaze kumenya Uhoraho Imana y’ukuri kandi Imana y’Abayisraheli, byongeye amze kumenya ibyo yabagiriye, yahise atangira kumwubaha cyane (kubaha Uhoraho). Bityo akurira inzira ku murima abari bamwizeyeho ubupfumu barimo Balaki, ati ndi nde wo kuvuma Umuryango Imana nzima yahaye umugisha? (Ibar 23,8). Umuhanuzi Balamu amaze kubona uko abayisraheli bunze ubumwe,Umwuka w’Imana umusakaramo atangira kubahanurira. Bityo abari kuvumwa bahundwa igisigo gitatse uburanga buhebuje: “Mbega amahema yawe Yakobo,ngo araba meza,kimwe n’ingabo zawe Iraheli”(Ibar 24,5). Arongera ati: “Mu nzu ya Yakobo hazavuka inyenyeri, mu muryango wa Israheli hazaboneka inkoni y’ubwami (Ibar 24,17)”.
Bavandimwe iyo abadahuje natwe ukwemera cyangwa abanaturwanya basanze duhagaze neza, turi koko abanyamugisha, bashobora nabo gufashwa, bagakurizaho kwemera Uwo twemeye. Dusabe umukiza atugana aduhunde ingabire z’ubutungane. Nyirineza ajye ahora adusangana impuhwe n’inema ze. Uje ni Umunyampuhwe,ariko twongere twisuzume tutavaho turambirwa tugatwarwa n’iby’isi bitadukanye,kandi hasigaye igihe gito ngo Umukiza atahe i wacu. Dore ko ngo burya”iby’Imana biribwa n’abarambije abarambiwe bagiye”. Nibyo Umuhanuzi Balamu avuga yeruye ati”Ibizaba ndabyiyumvira nyamara si ibyavuba,ndabyitegereza ariko ntibindi bugufi…”(Ibar24,17ab). Isomo rya mbere riradushishikariza kutirara mugihe tugitegereje Umukiza. Riradukangurira kandi kwera buri gihe imbuto z’urumuri, ku buryo byanatuma n’ “abanzi” bacu batwigiraho kugarukira Imana.
Mu Ivanjili Ntagatifu turumva impaka z’abaherezabitambo n’abakuru b’umuryango babaza Yezu aho akomora ububasha babona akoresha. Aho kumubonamo Umukiza ngo bemere nibura bagendeye ku byo akora barashaka kujya impaka nawe. Igitangaje rero ni uko barangiza batsinzwe. Twe rero bavandimwe aho kujya impaka na Yezu tugire ukwemera. Kuko kunangira umutima kwabo kwatumye batamenya ko uje abagana ari Imana nyir’Impuhwe ari we Mukiza wasezeranijwe abemera bose. Kuyoboka Imana no kuyigarukira twirinda guhariranya nayo (iyo mwihaye kugura iraguhenda) ni byo Zaburi yagarutseho:”Uhoraho agwa neza kandi ni indakemwa, ni cyo gituma abanyabyaha abagarura mu nzira nziza. Abiyoroshya abaganisha kubutungane, abacisha make akabatoza kunyura mu nzira ye”.(Zab 25,8-9)
Bavandimwe dusabe Imana kutwongerera ukwemera, ukwizera n’urukundo kugirango Umukiza azasange dukereye kumwakira dufite ibisingizo bimurata kandi twiteguye ko aduhindura abanyamugisha. Naturinde umuvumo w’iteka.
Nyagasani Yezu abane namwe.
Diyakoni Jean Marie KWIZERA
Seminari Nkuru ya Nyakibanda


text:
Mu Kagari ka Biryogo mu Murenge wa Nyarungenge, gaze yaturitse yangiza inzu eshanu,ikomeretsa abaturage babiri,umwe akaba yahise ajyanwa kwa muganga.
Amakuru dukesha IGIHE avuga ko ahagana saa tanu n’igice zo kuri uyu wa Kane tariki ya 26 Kanama 2021, aribwo iyi gaz yari irimo gutekerwaho muri restaurant yashyushye cyane ihita iturika abantu bose bari aho hafi,banywa icyayi cya “Thé Vert” bakizwa n’amaguru.
Bimwe mu byo iyi gaz yangije harimo ibisenge by’inzu n’ibirahuri byazo ndetse n’inzugi na bimwe mu bikoresho byari muri restaurant.
Abaturage babwiye IGIHE dukesha iyi nkuru ko iyi gaz ikimara gushyuha uwari uyitetseho yahise asohora icupa ryayo riba ariho riturikira ndetse banahamya ko iyo itaba iri hanze yari gutwika inzu nyinshi cyane.
Uwitwa Habumuremyi Cléophas yagize ati “Urabona yari arimo guteka irashyuha cyane ayizana muri ruhurura ngo ihore nibwo ituritse itumbagiza iyi Béton mu kirere imena ibirahuri byose by’izi nzu inangiza ibisenge byazo byose.”
Undi muturage witwa Kaka Idi yunzemo agira ati “Yari iri gucumba umwotsi ayishyira hanze ashaka ngo ihore ihita iturika. Twari turi kunywa icyayi dukizwa n’amaguru.”
Abangirijwe inzu n’iyi gaz yaturitse babwiye IGIHE ko batari bamenya agaciro k’ibintu yangije.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
KUGANA YESU
KUGANA YESU
Umutwe 1—Urukundo Imana Ifitiy' Abantu
Ibyaremwe n'ibyahishuwe byose byerekan'urukundo rw' Imana Ubugingo, n'ubgenge, n'umunezero, byose bikomoka kuri Data wa Twese wo mw ijuru Ibyaremwe byiza bitangaza, ubyitegereie, wabon'uburyo bikwiriy'abantu n'uko bibazanir'umunezero Nyamara s'abantu gusa, ahubg'uwo munezero ugera no ku byaremwe byose Izuba rirava, n'imvur'ikagwa, bikanezez' isi, bikayihembura Imisozi, n'inyanja, n' ibibaya na byo bitugaragariz'urukundo rwa Rurema Imana ni y'itungish'ibyo yaremye byos'igaburo ry'immsi yose Umugaragu w'lmana Dawidi, yar'abizi, ni ko kuvug'ati: KY 3.1
“Amaso y'ibintu byos'aragutegereza,
Naw'ukabigaburir'ibyo kurya byabyo, igihe cyabyo
Upfumbatur'igipfunsi cyawe,
Ugahaza kwifuza kw'ibibaho byose.” Zaburi 145:15, 16. KY 3.2
Imana yaremy'umuntu wera rwose, kand'ufit'amahoro y'umudendezo Isi nziza na yo, ubgo yavaga mu maboko ya Rurema, nta kizinga cyo kwononekara yar'ifite; nta n'igicucu cy'umuvumo cyayirangwagamo Amakuba tugira, n'urupfu rwatugezeho, byazanywe no kwic'amategeko y'lmana Nyamara, nubg'ibyaha byatuzaniy'imibabaro, urukundo rw'lmana ruramenyekana Byanditswe muri Bibliya yukw Imana yavumy'ubutaka kubg'umuntu. (Itangiriro 3:17.) Amahwa n'ibitovu, —n'umuruho n'ibyago biter'abantu agahinda n'ishavu —byagenewe kubagirir'akamaro, no kubigish'inama Imana ibafitiye yo kuzabasayura no kubakura mu buhanya no guhenebera byazanywe n'ibyaha Isi nubgo yazikamye mu byaha, ntirimw ishavu n'ubuhanya gusa Ahubgo, aho tujya hose, tuhabon'ibituzamr' ihumure n'umunezero, ndetse no ku bitovu bihmyurwa hamer'uburabyo bgiza bugaragaz'ineza y'lmana. KY 3.3
Iri jambo ngo: “Imana n'urukundo” ryanditswe ku mugengararo w'ururabyo rwose, no ku katsi kose kamera Utunyoni twiza turirimbira mu kirere. n'uburabyo bg'amabara meza buhumuz'umwuka neza, n'ibiti by'inganzamarumbo byo mw ishyamba bihoran'itoto, — uko bingana byose bigaragaz ukw Imana itugenzereza neza, nk'umubyeyi w'impuhwe wifuriz'abana be kunezerwa. KY 3.4
Ijambo ry'lmana ryerekan'imico ya nyiraryo Kandi rer' Imana ubgayo ni yo yigaragarij'urukundo n'ibambe bitagir'akagero ifitiy'abanyabyaha Igihe Mose yasabag'ati, “Nyerek'ubgiza bgawe burabagirana.” Uwiteka yaramushubij'ati: “Ubganiye nzanyuza kugira neza kwanjy'imbere yawe.” Kuva 33:18, 19. KY 3.5
Ukwo kugira neza kw'lmana ni bgo bgiza bgayo Imana yaravuz iti Koko, Uwiteka n' Imana y'ibambe n'imbabazi, itinda kurakara, ifite kugira neza kwinshi n'umurava mwinshi; igumanir'abant'imbabazi, ikageza ku buzukuruza baboo b'ibih' igihumbi, ibababarira gukiranirwa n'ibicumuro n'ibyaha.” Kuva 34:6, 7. Imana yacu “igir'ubuntu n'imbabazi, itinda kurakara, ifite kugira neza kwinshi” (Yona 4:2), kuko “yishimira kubabarira.” (Mika 7:18.) KY 3.6
Mw isanzure ry'ijuru no mw isi, Imana yahadushyiriy ibimenyetso byinshi by'ineza yayo. Ariko rero, nubgo bimeze bityo, umwanzi w'ibyiza yahumy'imitima y'abantu kugira ngo bareban' Imana ubgoba, ngw igir umwaga kandi yanga kubabarira. Satani atum'abantu batekereza kw ingeso ya mbere y'lmana ar'ugucan'imanza zitaber'igituna, ngo n'umucamanza w'ubukana, n umwishyuza w'intavumera uzimbuza. Agereranya Rurema n umunyeshyari ugenzurir'abantu kubashakamw ibicumuro n'ibyo bafudikaho ngw abone uko yabagirira nabi. KY 4.1
Kugira ng'uwo mwijima w'icura-burindi ubatamururweho, ni cyo cyatumye Yesu aza guturana n'abantu, ngw abahishurir'urukundo rw'lmana ruhebuje. KY 4.2
Umwana w'lmana yazanywe mw isi no kwerekana Se. “Uhereye kera kose ntihari hagir'uwabony'lmana: “Umwana w'ikinege, uri mu gituza cya Se, ni we wayimenyekanishije.” (Yohana 1:18.) “Nta uzi Se, kerets' Umwana n'umuntu wes'uw'Umwana ashatse kumumenyesha.” (Matayo 11:27.) KY 4.3
Ubg'umwigishw'umwe wa Yesu yamubazag'ati: “Twereke Data wa Twese,” yaramushubij'ati: “Nabanye namw'imins' ingan'ityo, kandi ntiwari wammenya, Filipo? Umbonye ab'abonye Data: n'iki gitumy' uvug'uti: Twereke Data wa twese?” Yohana 14:8, 9. KY 4.4
Yesu yasobanuy'icyo yaje gukora mw isi, ati: “Uwiteka yansTze ngo mbgir'abaken'ubutumwa bgiza, yantumye kumenyesh' imbohe ko zibohorwa, n'impumyi ko zihumuka, no kubohor'ibisenzegeri.” Luka 4:18. Uwo ni wo murimo Yesu yaje gukora. Yajyaga hos'akor'ibyiza, agakiz'abo Satani atwaz'igitugu. Yesu akiri mw isi, hariho ibirorero bitabagamw iminiho, ku mpamvu z'uko yari yarabinyuzemo, akavur'abarwayi babirimo bose. KY 4.5
Gukora kwe n'ingeso ze byagaragazaga yuko yari yasTzwe n'lmana. Urukundo n'imbabazi, n'impuhwe, ni mw ibyo yakoraga byose byakomokaga. Yar'afit'umutima w'imbabazi wo gukund'abana b'abantu. Yenze kamere y'abantu kugira ngw abone ukw abakiz'ubukene. Nta mukene cyangwa s'umwinazi watinyaga kumwegera. Ndetse n'abana bato bumvaga bamukunze. Bakundaga kumusanga, bakicara ku bibero bye. KY 4.6
Yesu ntiyigez'aryamir'ukuri hw ijambo na rimwe. Yar'az'uburyo bgo kugenz'abantu, akabazirikana, akabitaho. Ntiyigez' atukana, nta bgo yacyahirag'ubusa. Nta bgo yababarizag'ubusa unyurwaho. Nta bgo yazinukwag' intege nke z'abantu. Yajyag'avug'ukuri, kand'akakuvugan'urukund'iteka. Yerurag uburyarya, no kutizera n'ibibi, ariko yabikoranag'ikiniga. Yaririye Yerusalemu, umudugudu yakundaga, kuko bari banze kumwakira, kand'ari we Nzira, n Ukuri n'Ubugingo. Bari bamwanze, ari we Mukiza; ariko yabarebanag ibambe, afit'agahinda. Yemeye kwigomwa no kubabara ngw abon ukw abagirir akamaro. Umuntu wese yar'afit'igiciro mu maso ye. Nubgo Yesu yar'umunyacyubahiro, yemeye kwicisha bugufi kugira ngw abon'ukw asayur'umunyabyaha wese. KY 4.7
Ingeso z Imana ni na zo Kristo yerekaniye mu kubaho kwe. Imigezi y'impuhwe iva ku mutima wa Data wa Twese, igatembera ku bana b'abantu, yagaragariye muri Kristo Yesu, Umukiza mwiza w'ibambe, yar'lmana yigir' umuntu. KY 4.8
Yesu yemeye kubabara no gupfa kugira ngw aducungure Yabay'umunyamibabaro wamenyerey'intimba, kugira ngo twebge tugaban'umunezero w'iteka. KY 5.1
Imana yemeye guhar'umwana way'ikunda, wuzuy'ubuntu n'ukuri, gusig ubgiza butarondoreka yahoranye mw ijuru, ngw aze mur'iyi si y'igisibe yaremaiwe n'ibyaha, irimw umwijima w'icura-burindi, n'umuvumo w'urupfu Yamwemereye kuva mu gituza cyayo, no gusig'igitaramo cy'abamaraika, ngw aze mur'iyi si gukozw'isoni, no gushinyagurirwa, no kwangwa, no kwemer' urupfu rw'umusaraba, art tw'azira. KY 5.2
“Ibicumuro byacu ni byo yacumitiwe, yashenjaguriwe gukiranirwa kwacu, igihano kiduhesh'amahoro cyan kuri we, kand'imibyimba ye ni y'adukmsha Twese twayobye nk'intama zizimiye, twese twabay'intatane, Uwiteka amushyiraho gukiranirwa kwacu twese.” Yesaya 53:5, 6. KY 5.3
Nimumwitegereze ari mu butayu, n'i Cetsemani, no ku musaraba! Mbeg ubury'Umwana w'lmana utagir'inenge yikorey'umutwaro w'ibyaha byacu! KY 5.4
Yesu, kuko yari kimwe n'lmana, yamenye mu mutima we itandukaniro ritey'ubgoba ibyaha byashyize hagati y'lmana n'abantu, nubgo tutabizi Ni byo byatumy'arangurur'ijwi, atak'ati “Mana yaniye, Mana yanjye, n'iki kikundekesheje?” Matayo 27:46. KY 5.5
Ubgo bgihotore bga Yesu ntibgabereyeho guter'lmana umutima wo gukund'abantu, ngo yemere kubakiza Ashwi da! “Kukw Imana yakunz abari mw isi, ni cyo cyatumy'itang'Umwana wayo w'ikinege.” Yohana 3:16. Imana yadukunze Umwana wayo ataremera kutuber'impongano Yamuduhayehw inshungu kukw idukunda. KY 5.6
Yesu ni we cyungo Imana yanyujijem'urukundo rwayo ruhebuie, ngo rusukwe ku ban mw isi bari bararohamye mw isayo y'ibyaha “Tuvuga yukw Imana yari muri Kristo yiyuzuza n' abari mw isi, itababarahw ibicumuro byabo.” 2 Abakormto 5:19. KY 5.7
Imana yababaranye n'Umwana wayo mu kababaro k'i Cetsemam no mu rupfu rw' i Nyabihanga Koko, Imana yatanz' igiciro gihebuje cy agakiza kacu. KY 5.8
Nta wundi wari kubasha kuducungura rwose, kerets'Umwana w'lmana gusa, kukw ari nta wundi wajyaga kutumenyesha Data wa Twese, kerets uwo wari mu gituza cye Uburebure bg igihagararo, n uburebure bg ikijyepfo bg urukundo rw'lmana, nta wundi wabashaga kubumenyesh'abandi, kerets'uwar'ubuzi. Nta kintu cyakwerekan'uko Data wa Twese yakunz abari bazimiye, kerets igitambo gihebuje cya Kristo cyatambiw abantu baguye. KY 5.9
“Kukw Imana yakunz'abari mw isi, ni cyo cyatumy'itang Umwana wayo w'ikinege.” Imana yatangiy'Umwana wayo kubana n abantu, kugira ngw atwar'ibyaha byabo, ab'ari w'uhanwa mu cyimbo cyabo, atangir'ubugingo bge gucungur'ubgabo. Yesu yemeye kwigira nk isanga-n ingoyi mu bikomerer'abantu bose Uwahoz'ari kimwe n Imana yifatanishije n'abantu ingoyi zidacibga. Ndetse Yesu ntiyagiz'isoni zo kutwita bene Se Abaheburayo 2:11. KY 5.10
Yesu ni we watuberey'igitambo Ni we Muhuza wacu, kandi ni we Mukuru wacu, wenze kamere y'umuntu, akager'imbere y'intebe y'ubuntu, asa natwe. Umwana w'lmana yemeye kwitw' Umwana w'Umuntu: kand ibyo byose yabyemereye kugira ngw abantu bave mu buhanya bgo guhenebera bgazanywe n'ibyaha, ngo bameny'urukundo rw'lmana, kandi ngo basangir'-umunezero w'abera. KY 5.11
Inshungu twacungujwe, no kwihotora kutagir'akagero kwa Data wa twese wo mw ijuru ko gutang'Umwana we ngw adupfire: ibyo byose bikwiriye kutwumvish'urugero rushyitse dukwiriye kugeraho, rwerekaniwe muri Kristo. KY 6.1
Ubg'lntumwa Yohana yar'amaze gushorerwa n'Umwuka w' Imana, yitegerej'uburebure bg'igihagararo, n'uburebure bg'ikijyepfo, n'ubugari bg'urukundo Data wa Twese yakunz'ab'isi bar' abo gupfa. Ibyo byamuteye kuramy'Imana, no kuyih'icyubahiro. Abuz'amagambo yasobanuz'ingano y'urwo rukundo rukomeye, biramutangaza, arumirwa, ni ko kubgir'abi'isi ati: “Mureb'urukundo, Data wa Twese yatweretse, kw ari rwinshi; ko twitw' abana b'lmana!” 1 Yohana 3:1. KY 6.2
Mbeg'uburyo kwitw'abana b'lmana byatumy'abantu bagir'agaciro! Ibicumuro ni byo bihindur'abantu ibiretwa bya Satani. Nyamara ben'Adamu babasha kub'abana b'lmana kubgo kwizer' impongano y'igitambo cya Yesu. Gutwara kamere y'umuntu kwa Kristo, ni ko kwatey'abantu kugir'agaciro. Abantu baguye, iyo biyunze na Kristo, babasha rwose kuba bakwiriye kwitw' abana b'lmana. KY 6.3
Urukundo nk'urwo nta cyo twarugereranyaho. Ni rwo rwatumye twitw'abana b'Umwami wo mw ijuru. Mbeg'inkuru nziza y'inkora-mutima dukwiriye kuzirikana kuruta byose! Mbeg' urukundo ruhebuj'lmana yakunz' ab'isi, batayikundaga! KY 6.4
Urwo rukundo ntirurondoreka, rutum'umutima wemer'lmana, ukayigandukira, na y'ikawugenz'ukw ishaka. Uko turushaho gushimikira kumeny'ingeso z'lmana, no gutekerez'umusaraba wa Yesu, ni ko turushaho kumeny'impuhwe n'ibambe no kubabarirwa n'ukuri, no kutabera: ni na ko turushaho gushishora n'ibindi byinshi bigaragaz'urukundo rutagir'akagero, n'ibambe Imana idufitiye, rirut'iry'umubyeyi agirir'umwana we wararutse. KY 6.5


text:
Ikawa ni icyo kunywa cyiza, dore ko ikungahaye ku ntungamubiri, ibisukura umubiri n’ibindi binyuranye bifitiye umubiri akamaro.
Ubuki ku rundi ruhande na bwo ni bwiza dore ko busimbura isukari yo mu ruganda, kandi bwo bufitiye akamaro umubiri kurenza isukari.
Uruvange rwa byombi rero nta kabuza rufitiye umubiri akamaro, nkuko muri iyi nkuru tugiye kubibona.
Aha tubanze twibutse ko ushyiramo ubuki, ikawa itari kubira kuko hari intungamubiri zakangirika ahubwo ubushyiramo ifite ubushyuhe budakabije, yayindi uba ugiye kunywa nyine.
1. Gukangura ubwonko
Uko dukura, ubwonko bwacu bwibutsa bugenda bucika intege kugeza ubwo tugenda twibagirwa bya hato na hato ndetse bamwe bakanagira uburwayi bwo kwibagirwa burundu (Alzheimer’s disease). agatasi k’ikawa irimo ubuki buri gitondo, ni umuti mwiza uzakurinda ibyo byose. Ubushakashatsi bwerekana ko bigabanya ku gipimo cya 65% ibyago byo kwibagirwa ndetse na 60% kuba warwara isusumira
2. Kongera ingufu mbere ya siporo
Mbere yo gukora siporo, mbere gato yo gukora imibonano mpuzabitsina, ubanje kunywa ikawa irimo ubuki waba ubishoboye. Ibi bituma igipimo cya Adrenaline mu maraso kizamuka. Ibi bituma ibinure biri mu maraso bishwanyagurika maze hagakorwa ibizamura ingufu mu mubiri.
3. Ni nziza ku mwijima
Ikawa irimo ubuki ni nziza ku mwijima kuko iwurinda kanseri, hepatite idatewe na virusi, kandi ku banywa inzoga birinda umwijima wabo kuba wakangizwa na zo. Ubushakashatsi bwerekana ko kunywa ikawa udutasi byibuze 2 buri munsi bigabanya 80% kuba warwara indwara z’umwijima
4. Gusukura impyiko
Iki kinyobwa gituma unyara kenshi ibi bikaba byiza mu gusukura impyiko. Ni ikinyobwa cyiza ku bafite ubwandu bw’umuyoboro w’inkari kuko bibafasha gusohora bagiteri n’ubundi burozi mu mubiri binyuze mu nkari banyara
5. Byagufaha kugabanya ibiro
Ufashe ikawa n’ubuki hasigaye iminota 30 ngo utangire siporo bituma imikorere y’umubiri yiyongeraho 50% bityo ugatwika ibinure byinshi kurenza utayifashe. Gusa aha biba byiza ku bakora siporo ya mu gitondo.
6. Gufasha imikorere y’umutima
Kunywa ikawa irimo ubuki bituma umutima ukora neza, bituma amaraso atembera neza, ibi rero bigatuma utarwara indwara z’umutima na stroke.
7. Ni isoko y’intungamubiri
Iki kinyobwa kiba gikusanyirije hamwe intungamubiri na za vitamini byose bikomoka ku buki n’ikawa. Muri byo twavugamo vitamini B1, B2, B3, B5, B6, C ndetse n’imyunyungugu ka Calcium, Ubutare, Magnesium, Phosphore, Potassium, Soufre, Manganese
8. Kugabanya ibyago byo kurwara diyabete
Iki kinyobwa kizamura igipimo cya insulin mu maraso. Ibi rero bituma isukari mu mubiri itarenga igipimo bityo bikagabanya ibyago byo kurwara diyabete.
9. Kugabanya ibyago bya kanseri
Uretse kuba birinda kanseri y’umwijima, kunywa ikawa irimo ubuki kandi binarinda kanseri zindi zinyuranye bitewe n’uko iki kinyobwa kirimo ibisukura umubiri binasohora imyanda. Twavuga nka kanseri y’umwijima, iy’amara, kanseri y’amabere.
10. Kurwanya stress, kwigunga, kwiheba, agahinda gakabije
Iki kinyobwa cyibitseho ibanga ryo gufasha abagize intekerezo zibatera agahinda, kuba ufite stress cyangwa wumva wihebye. Gifasha ubwonko kongera kwisana ndetse iyo ubashije gusinzira nyuma yo kukinywa ukanguka wumva muri wowe wabaye umuntu mushya. Igihe wumva wiyanze, wumva ntacyo umaze ku isi, igihe ubona byose bigusiga, jya unywa iki kinyobwa kizajya kigarura intege mu bugingo. Ubushakashatsi bugaragaza ko na bamwe baba bumva batagikeneye kuba ku isi, bashaka kwiyahura, kunywa iki kinyobwa birabafasha bakongera gukunda ubuzima.


text:
Urubuga aufeminin.com, rugaragaza ko igihe cy’ imibonano mpuzabitsina, umugore ageza ibyishimo bye ku ndunduro nyuma y’ umunezero mwinshi aba yahawe n’ igikorwa cy’ imibonano, ibyo byishimo bikamurenga kandi bikaza bifite ingufu nyinshi cyane.
Ese Ibyo byishimo bituruka kuki?
Uru rubuga ruvuga ko iyo umugore abashije kurangiza neza ariho hantu umugore ashobora kubonera ibyishimo byinshi bishobora kuba bidasanzwe mu buzima iyo abashije gukora imibonano mpuzabitsina akarangiza neza.
Nyuma iyo umugore amaze kurangiza, cyangwa se ibyo byishimo bye bigeze ku ndunduro, bikurikirwa n’ agahe k’ ikiruhuko, cy’ umunezero, mbese cyo kuruhuka.
Dore Ibimenyetso bigaragara ku mubiri w’umugore iyo yishimye aganisha ku kurangiza.
1.Mu gihe tuvuga ko umugabo wari ufite igitsina cyafashe umurego gitangira gusohora, umugore we rugongo ye (clitoris) isa n’ aho isubirayo cyane cyane ko mu gihe cyo kubishaka iba yongereye ingano cyangwa se yahagurutse nk’ uko igitsina gabo kibigenza, noneho mu myanya y’ igitsina gore iri imbere ukinjira ikikanya ku buryo buhutiyeho, maze umugore akumva utuntu tumeze nkuturi kumukirigita tumuzamukamo umubiri wose.
2.Muri ako kanya umutima uratera cyane, bityo n’ imitsi y’ amaraso nayo ikabyimba. Ibi byose biterwa na bya byishimo bidasanzwe umugore wese yifuza kugeraho.
3.Ikindi kigaragaza ibi byishimo bikomeye, umubiri w’ umuntu uvubura umusemburo witwa endorphine, uyu musemburo ukaba n’ ubusanzwe ari wo utera ibyishimo by’ umubiri no mu buzima bwa buri munsi, aho wumva unezerewe cyane ku buryo nta wundi muntu mwaba muhuje kunezererwa muri ako kanya.
4.Bamwe mu bagore, ibyishimo byabo biherekezwa n’ ibindi bimenyetso bimwe na bimwe nko kuvuza induru, kurira, kuniha, kunosha uwo muri kumwe mukorana iyo mibonano, kumufata ukamukomeza, guceceka ntukome, kuvuga amagambo menshi ariko atari kuri gahunda, n’ ibindi byinshi bitandukanye bitewe na buri muntu uko abyifatamo.


text:
Ku itariki 31 Gicurasi 2015 nibwo itsinda ririmba indirimbo zihimbaza Imana rya Beauty for Ashes rizamurika DVD ‘Hari ayandi mashimwe’, igitaramo kizabera muri Century Cinema iherereye mu muturirwa wa Kigali City Tower. Kwinjira muri iki gitaramo bikazaba ari 30.000 Frw ku muntu umwe.
Igitaramo cyo kumurika iyi DVD igizwe n’indirimbo 10 kikazaba guhera ku isaha ya saa kumi n’ebyiri n’igice(18h30). Twashatse kumenya impamvu yatumye Beauty For Ashes bahitamo kwishyuza amafaranga angana kuriya ndetse kikaba ari nacyo gitaramo kizaba gihenze kukinjiramo mu mateka ya muzika nyarwanda,inyarwanda.com iganira na Kavutse Olivier ukuriye iri tsinda. Mu magambo ye Kavutse yagize ati
Aho tuzamurikira iriya DVD ntabwo ari hanini cyane, kuburyo imyanya ibaze. Ntabwo dushaka ko hari abantu bazaza bagasubirayo. Ikindi nakwita impamvu nyamukuru ni uko dushaka guha agaciro ibintu dukora. Umwana aravuka, agakambakamba, akagera igihe agenda ntabwo tuzahora turi hasi kandi nitwe tugomba guha agaciro muzika turirimba.-Olivier Kavutse
Kavutse Olivier, umuyobozi wa Beauty for Ashes
Kavutse yakomeje asobanura ko ubusanzwe ivugabutumwa ryabo barikora mu byiciro 2 , icyo gukusanya amafaranga yo kwifashisha mu bikorwa bya muzika ndetse n’icyo gusakaza ubutumwa bukubiye mu ndirimbo zabo. Yagize ati:
Ivugabutumwa turikora mu buryo 2, ubwa mbere tuba dukusanya amafaranga azadufasha mu gukora muzika, urabizi ko gukora amajwi(audio), amashusho(video) n’ibindi bisaba amafaranga, icyo ninacyo gice tuzamurikamo DVD muri Century cinema. Ikindi gice n’icyo dukora ivugabutumwa tuzenguraka mu matorero anyuranye ndetse n’ibigo by’amashuri tukahakorera ibitaramo ku buntu , aho tuba dusangiza abantu ubutumwa bukubiye mu ndirimbo zacu tuba twakoze dukuye mu bushobozi twakusanyije mu bitaramo tuba twishyuje-Kavutse Olivier
Igitaramo Beauty for Ashes izakora kizaba aricyo gihenze kuva muzika nyarwanda yabaho
Nyuma yo kumurika DVD ya ‘Hari ayandi mashimwe’, itsinda Beauty for Ashes rirateganya gukora ibitaramo bizenguruka mu mashuri anyuranye yo mu mujyi wa Kigali harimo Ishuri rya FAWE, Lycee de Kigali, SOS n’ibindi. Kavutse yadutangarije ko ibi bitaramo n’ibindi bazabikora mu rwego rwo gusoza gahunda batangije yo gushima Imana bise TURASHIMA kandi bakazabikora ku buntu.
Kundwa Doriane, nyampinga w'u Rwanda 2015 ni umwe mu bafashije Itsinda rya Beauty for Ashes mu gikorwa cya Turashima
Abazitabira igitaramo cyo kumurika DVD ya Beauty for Ashes bazabasha no kuyihasanga , ikazaba igura amafaranga ibihumbi icumi (10.000 Frw). Uretse igitaramo iri tsinda rizakora, hazerekanwa amashusho y’iyi DVD ku rukuta runini cyane(Ecran Geant).
Itsinda Beauty for Ashes ryamenyekanye ubwo ryaririmbaga indirimbo 'Suprise(siriprize), 'Yesu niwe super star', 'Turashima' n'izindi zitandukanye. Ni itsinda kandi rizwiho gucuranga umuziki wa Rock ugezweho rihimbaza Imana.
Reba hano indirimbo 'Turashima' Beauty for Ashes iheruka gushyira hanze
RENZAHO Christophe


text:
Clarisse Karasira yateye indi ntambwe mu rukundo asezerana mu Murenge
Umuhanzikazi Clarisse Karasira yasezeranye imbere y’amategeko n’umugabo we Ifashabayo Dejoie kuri uyu wa kane taliki ya 18 Gashyantare 2021, hari hashize iminsi Karasira agaragaje ko ‘umutima wabonye uw’Imana yawugeneye’.
Karasira na Ifashabayo Dejoie basezeranye imbere y’amategeko mu Biro by’Umurenge wa Rusororo mu Karere ka Gasabo.
Ifashabayo yavuze ko we na Clarisse Karasira bazasezerana nyuma y’amezi atatu ari imbere bakabana nk’umugabo n’umugore, Imana n’abantu bamaze kubyerekwa.
Nguyu uwo Imana yandemeye….
Ku wa Gatandatu tariki 09 Mutarama 2021 Clarisse Karasira yambitswe impeta na Ifashabayo Dejoie Sylvain wegukanye umutima we.
Mu magambo aryohereye kuri Facebook, Clarisse Karasira yanditse agira ati “Nguyu uwo Imana yandemeye. Nguyu undutira bose. Sinabona uko mubabwira bihagije.. ariko ni umutware koko!”
Ifashabayo Dejoie Sylvain usanzwe ari umujyanama wa Clarisse Karasira yahisemo guhinira hafi ngo azakomeze kumugira inama no mu rugo aka wa mugani ngo ijya kurisha ihera ku rugo.
Clarisse Karasira ni umuhanzi uzwi cyane mu ndirimbo zibanda ku muco nyarwanda, indirimbo ze nka Gira Neza, Uzibukirwa Kuki, Rutaremara yaririmbiye umunyaporitiki ukomeye mu Rwanda Tito Rutaremara n’izindi zatumye yigarurira imitima ya benshi.
UMUSEKE.RW